qundao/data-zh-poetry huggingface dataset:
农乐轩
作者：弘历
朝代：清
体裁：五言律诗

讵为增园景，由来验穑功。茅茨真是朴，黍廪庆斯崇。鹿柴秋田护，鳞塍春水充。今年农信乐，此乐与民同。
农乐轩·其一
作者：弘历
朝代：清
体裁：七言绝句

水向南流渐就平，开塍引水课耘耕。几间茅舍称农乐，农乐情形那易呈。
农乐轩·其二
作者：弘历
朝代：清
体裁：七言绝句

手胼背曝常怀苦，率土屡绥方惬心。以此忧多乐恒少，瞻题七字愧成吟。
农乐轩书志·其一
作者：弘历
朝代：清
体裁：七言绝句

处处弄田皆有之，较晴量雨日孜孜。三间朴屋题农乐，农乐却艰每遇斯。
农乐轩书志·其二
作者：弘历
朝代：清
体裁：七言绝句

子岁河间戌永平，旱乾水溢歉吾民。虽云昨近秋称穫，念彼多忧那乐生。
农乐轩口号
作者：弘历
朝代：清
体裁：七言绝句

点缀村房与稻塍，图同农乐有秋登。潦馀满眼饥寒状，惭愧吾农乐岂曾。
农乐轩有怀
作者：弘历
朝代：清
体裁：七言绝句

垦辟山畦引石泉，盘中农乐看当前。弄田景象自如此，僻壤远封岂尽然。
农事
作者：弘历
朝代：清
体裁：古风

农事第一要，食乃民之天。昨秋霪潦行，转丰为歉怜。自我启程东，途润无尘填。却看麦苗少，问称待土乾。谓当不雨好，兴犁宜大田。迩来向西行，麦苗颇芊芊。而乃常作风，堀堁苗欲蔫。却望雨为佳，润苗资实坚。甫兹十日间，心期互变迁。自咎失无恒，寻思因农然。
农况
作者：弘历
朝代：清
体裁：七言律诗

农况东来逐日增，香期饼饵入吟凭。大麰小麦芃一律，近垄遥阡蔚几层。饮露得滋如助长，摆风去滞实相应。虽然宜细弗宜甚，尘土殃之亦可憎。
农器图十咏 其一 犁
作者：弘历
朝代：清
体裁：七言绝句

耒耜由来揉斲为，叔平始教以牛施。深耕利用希多穫，玉食惟当念在兹。
农器图十咏 其七 铚艾
作者：弘历
朝代：清
体裁：七言绝句

我稼当秋幸有逢，腰镰千亩日相从。可知铚艾奄观日，尔许艰辛弊老农。
农器图十咏 其三 耧车
作者：弘历
朝代：清
体裁：七言绝句

耧车播种有神权，一日能教一顷全。曰力曰勤曰巧备，雨旸时若尚由天。
农器图十咏 其九 筛
作者：弘历
朝代：清
体裁：七言绝句

粗细筲三簸用精，古称玉柱岂虚评。请看纳稼犹无暇，几变勤治粒乃成。
农器图十咏 其二 耙
作者：弘历
朝代：清
体裁：七言绝句

渠疏破块佐犁功，著土根牢且避虫。践履欲频培欲密，即云为学岂无同。
农器图十咏 其五 锄
作者：弘历
朝代：清
体裁：七言绝句

去莠扶良古所闻，萌之薙氏教春耘。镃基要在待时举，锄雨吾方望甚勤。
农器图十咏 其八 连耞
作者：弘历
朝代：清
体裁：七言绝句

村屋边傍筑圃平，振茎留秸起耞声。丹青不是图山水，仿佛当年刻木情。
农器图十咏 其六 水车
作者：弘历
朝代：清
体裁：七言绝句

龙骨翻车置水滨，农家灌溉踏双轮。怜他胝足缘无雨，惭作高居调幕人。
农器图十咏 其十 杵臼
作者：弘历
朝代：清
体裁：七言绝句

小过曾闻取象观，冬宵相杵岂辞寒。自耕及穫经多苦，农父何曾得饱餐。
农器图十咏 其四 䃙碡
作者：弘历
朝代：清
体裁：七言绝句

南亩虽云播种齐，更须䃙碡压塍畦。功夫不惜层层进，所戒荒唐志或携。
冠峰亭
作者：弘历
朝代：清
体裁：古风

探幽既澄怀，陟迥亦纵望。峰已称最高，亭更据其上。四邻水旱田，芃茂都一样。雨润日晅之，轻风复流荡。月馀祝如斯，有收庶真贶。
冠峰亭
作者：弘历
朝代：清
体裁：古风

玉峰今日不拟登，玉泉今日聊斯赏。西湖别墅忽面前，是一是二何须想。个中假山亦有峰，亭以冠之垒㠑同。为揽高黍及低稻，岂图树绿与花红。平湖塔影落眼底，净慈禅意镜光里。
冠峰亭
作者：弘历
朝代：清
体裁：七言绝句

翠亭峰顶插瑶簪，虚纳朝烟与暮岚。例拟更名玉而冠，一时飞兴到江南。
冠峰亭
作者：弘历
朝代：清
体裁：七言绝句

远则昆明近水田，峰巅亭子览观全。南朝纱帽曾何谓，合拟称冠曰进贤。
冠峰亭口号
作者：弘历
朝代：清
体裁：七言绝句

一亭峻挺冠峣峰，湖态山光入眼重。设曰肖其南北两，春云作雨不妨浓。
冠峰亭口号
作者：弘历
朝代：清
体裁：七言绝句

绝顶为亭云荡胸，天然画意亦禅宗。目游千里生遥想，讶胜南朝纱帽峰。
冠峰亭得句
作者：弘历
朝代：清
体裁：七言绝句

四柱虚亭迥冠峰，偶来如坐玉芙蓉。南朝纱帽名真俗，那似无言得正宗。
冠峰亭放歌
作者：弘历
朝代：清
体裁：古风

栖霞纱帽峰，易名谓玉冠。既每形之吟，亦屡对之面。尔时同志两三人，尹沈钱均赓和遍。屈指曾无十年久，一一凋零吁可叹。此亭异彼曰冠峰，名异而峰实则同。江南燕北圆盖内，冠峰玉冠奚争雄。往古来今祇瞬息，联鼎前席何芥胸。临风一笑合去矣，向之所言皆戏耳。
冠峰亭歌
作者：弘历
朝代：清
体裁：古风

一峰已是众山冠，一亭复作峰之冠。譬于为学当进步，曰高仍有高者焉。万事万物皆如此，自恃其高则卑矣。亭子弗恒登，每登具殊会。殊会却在江以北，淮浦灾馀可无害。
冬令还宫之作
作者：弘历
朝代：清
体裁：五言律诗

冬令此还宫，维新殿阁崇。徐为三岁落，非藉庶民攻。虹射光流宇，翚飞翼矫风。无须歌下管，肯构省贻躬。
冬前勾决重囚恻然有感
作者：弘历
朝代：清
体裁：古风

生物天地心，循环运贞元。肃杀与生长，迭用徵化权。奉三百王道，善长在体仁。不得已明刑，弼教意有存。元冥已司令，西曹封事传。囹圄诸重囚，勾决例冬前。三覆策给事，众议集阁臣。嗟嗟尔群工，敬听予一言。其诸邪淫流，实因风俗刓。盗亦岂其愿，为迫饥与寒。我尔应试思，致此谁之愆。惭愧之未遑，更何容心焉。死者固已矣，曲求生者全。非理得倖生，谁伸死者冤。永惟欧公文，三复增惕乾。
冬夕集诗牌
作者：弘历
朝代：清
体裁：古风

风帘漾鼎云，一榻琼馨满。逸情耽腊茗，笑任冬日短。合匝画屏张，游屧侵寻懒。萧馆涉年除，青灯照室煖。
冬夜偶作
作者：弘历
朝代：清
体裁：古风

焰煖室无冬，漏长人不寐。阳回梅欲绽，香灺烟生翠。诗书味道腴，饥溺切忧思。况复淮扬地，连岁际灾异。当此栗烈时，廑念安能置。未回蔀屋春，空洒宣席泪。裁诗忆往年，兰膏结金穗。
冬夜偶作四首·其一
作者：弘历
朝代：清
体裁：古风

风帘送竹音，月窗散梅影。稍喜万几暇，敲句寒更永。栖鸦寂不鸣，漏滴银壶静。遥想谋利人，夜半喧市井。设非为衣食，肯冒清霜冷。饥溺圣人心，抚躬常三省。
冬夜偶作四首·其三
作者：弘历
朝代：清
体裁：古风

盆卉吐芳葩，气转阳和新。匼匝屏风开，嶙峋兽炭焚。缕缕篆纹斜，一室蔼如春。却忆闾阎间，比户窭且贫。龙堆虽罢战，尚有长戍人。譬彼婴儿啼，父母宁忍闻。念此展转愁，丙夜忧思频。
冬夜偶作四首·其二
作者：弘历
朝代：清
体裁：古风

曩吾诗兴豪，即景抒清思。非云誇别裁，藉以道已意。兹偶拂吟笺，捉笔聊且置。岂嫌推敲苦，为恐杂心志。吾志在何所，望道犹惭未。曾闻圣贤语，躬行实匪易。
冬夜偶作四首·其四
作者：弘历
朝代：清
体裁：古风

昔爱冬夜长，随意消清福。今苦冬日短，剪檠批奏牍。稍暇兀然坐，诗兴亦局速。岂无玩好资，足娱耳与目。开编对圣贤，祗觉增惭恧。
冬夜偶成
作者：弘历
朝代：清
体裁：古风

壶莲漏永瓶笙和，几馀温室饶清课。吉光常挹古人风，点笔拈题聊复作。瞥眼筹边忆去年，剪烛批黄正无那。较来三万六千场，大都如此堂堂过。
冬夜寄兴
作者：弘历
朝代：清
体裁：七言律诗

素彩流窗月色凉，玉壶声滴夜初长。篆凝细缕兰烟紫，芳递疏棂菊蕊黄。暂得万几閒里适，莫嫌七字静中忙。吟馀彷佛当年乐，漉雪浮香苦茗尝。
冬夜斋居
作者：弘历
朝代：清
体裁：五言律诗

应节灰飞琯，书斋金写人。扶阳思往圣，省岁验斯民。斜景依南陆，群星拱北辰。肯堂钦至教，同此凛明禋。
冬夜涵元殿
作者：弘历
朝代：清
体裁：古风

下舂落金翼，暮霭散曛黄。温树稳栖鸦，冰疏含夜光。雪后景气清，壶中松竹苍。朵殿迥天半，猊垆避朔凉。玉琴静徽轸，棐几堆缥缃。居稽聊自得，昼短欣夜长。三复蟋蟀诗，好乐期无荒。
冬夜焚香
作者：弘历
朝代：清
体裁：古风

古人秉烛游，昼短苦夜长。焚膏继晷者，乃爱分阴强。今夕复何夕，急景冬未央。琼苑芳已歇，芸阁编且藏。静深就温室，坐倚便匡床。喜对博山古，聊焚鹧鸪香。离合参枯禅，代谢惜年光。忆我十年前，得句学锦囊。狡狯久不为，结习原如常。
冬夜盆梅
作者：弘历
朝代：清
体裁：五言律诗

不必待明月，依然见美人。寒香凝篆缕，破蕾贴花茵。得句思前咏，耽梅是宿因。剪檠相对处，清绝两无尘。
冬夜盆梅
作者：弘历
朝代：清
体裁：古风

葭管候飞灰，元冥方驻节。斋居温室清，盆卉屏间列。消息初阳复，生意枝头泄。初看蓓蕾萌，渐喜冰玉缬。摇檠素影閒，袅篆寒芳洁。化工运鸿垆，贞元每嬗迭。却欣一夕荣，漫忆经年别。
冬夜遣兴
作者：弘历
朝代：清
体裁：古风

永漏滴宫壶，馀閒息温室。鸦鹊稳新篁，景物初懰慄。窗绮月溶溶，帘旌风瑟瑟。莲头燄花结，鸭口馡烟出。乾惕无时閒，代谢一何疾。省岁祈有年，敕几怀无逸。
冬夜遣兴·其一
作者：弘历
朝代：清
体裁：七言律诗

莲朵兰膏翠燄浮，新词旧藁检从头。汝窑签卉排陶菊，犀液茶香泛越瓯。顾兔辉凝鳷鹊瓦，归鸦寒集凤凰楼。问谁领得三馀乐，枨触诗肠未肯休。
冬夜遣兴·其二
作者：弘历
朝代：清
体裁：七言律诗

隔松宫漏数丁东，温室宵融兽焰红。乾惕微衷惺丙夜，舂容大造验灰筒。笔花欲抹穿窗月，篆字轻飘度幕风。常忆怀安标炯戒，万几独敕岁星终。
冬夜遣兴三首·其一
作者：弘历
朝代：清
体裁：古风

永漏未易阑，良夜幽以静。寒蟾上纸窗，潇洒松篁影。地垆无死灰，银檠有垂颖。稽古披芸编，浇书泼雪茗。讵安一室春，更缱万家冷。
冬夜遣兴三首·其三
作者：弘历
朝代：清
体裁：古风

炉香散芝篆，风寒度氍帘。物理入静观，化机协幽探。玩辞思来七，抚序讶函三。庾梅待弄珠，陶菊尚馀签。年来饶底事，吟髭疏可拈。
冬夜遣兴三首·其二
作者：弘历
朝代：清
体裁：古风

辰序不相藉，过隙惊羲娥。未悟赵州柏，安觅鲁阳戈。几馀聊止静，古井曾不波。游心竹素园，翘首德行科。左图而右书，彷佛安乐窝。因怀子半诗，何殊话禅那。
冬夜遣兴四首·其一
作者：弘历
朝代：清
体裁：五言律诗

宫漏杳深沉，归鸦栖上林。良宵正容与，义府足探寻。相鹤经閒检，来禽帖背临。晚田今岁好，稍慰悯农心。
冬夜遣兴四首·其三
作者：弘历
朝代：清
体裁：五言律诗

牙签取次拈，乙夜惬清忺。春意行行至，梅香日日添。钟声来远寺，寒气避重帘。雪递明朝句，苍松振白髯。
冬夜遣兴四首·其二
作者：弘历
朝代：清
体裁：五言律诗

篆袅博山斜，书帷逸兴赊。清风度墙竹，明月在窗纱。缓拨寒灰火，催烹雪水茶。何须誇隐士，纸帐卧梅花。
冬夜遣兴四首·其四
作者：弘历
朝代：清
体裁：五言律诗

不与逸为期，无妨静亦宜。言忘漏声永，坐久燄花垂。偶写数竿竹，或吟五字诗。匡床将睡鸭，不改昔年时。
冬夜閒吟
作者：弘历
朝代：清
体裁：古风

良夜渐添长，斗杓亦旋北。旌门笳吹奏，大野人声息。归辔辞沈阳，乘舆指京国。毡庐坐閒窗，可爱新月色。差无尘念萦，微觉轻寒逼。关山巡阅多，历历皆堪忆。扬鸾和铃中，玉律忽已易。悠悠今古人，趁此驹过隙。百年讵云久，寸阴实可惜。际兹清宵佳，况对寒蟾碧。金鸭已结篆，银檠半折堲。却似去冬夜，梅香递宣席。所志嗟无成，所学曾何得。惟馀此初心，时时自兢惕。
冬季还宫是日雨
作者：弘历
朝代：清
体裁：七言律诗

��细雨欲依旬，历历秋郊不作尘。田野麦麰濯阡陌，人家烟火傍城闉。思量祇此稍为慰，叹息殊前问底因。三日致斋诸虑净，音容冀以接明禋。
冬日北远山村
作者：弘历
朝代：清
体裁：七言绝句

历观塞外与关中，纳稼如茨总报丰。今日山村喜方信，常言私后合先公。
冬日御园即事
作者：弘历
朝代：清
体裁：七言律诗

塞外初冬暖异常，归来带得十分凉。人情定论曾谁是，园景小春耐可偿。窗日嫩思赊日驭，池冰薄懒试冰床。庭葩砌草都逾节，洋菊还留别样芳。
冬日涵元殿
作者：弘历
朝代：清
体裁：七言律诗

插架三千玉帙陈，明窗领略小阳春。庭虚时听松风古，香静还思梅萼新。阶草向暄犹织毯，液波知暖尚拖银。底缘未释中心闷，多少茅檐失所人。
冬日淑清院
作者：弘历
朝代：清
体裁：七言律诗

小阳节气喜暄妍，深峭通幽曲径穿。冻水落崖皆玉立，假山阅岁似天然。底须桃李芳争艳，独爱松筠秀且娟。又是年来冬景矣，冰床早候柳堤边。
冬日游香界寺圣感西山西岁久惜颓败去夏偶曾游长诗纪其概
作者：弘历
朝代：清
体裁：古风

布施发馀资，非帑庸何害。焕然兹一新，易名曰香界。落成来瞻礼，苾刍腾梵呗。于左搆精庐，小憩亦足快。山木叶已落，纵目穷众态。虽谢晚菊芳，未改风松籁。俯眺涧口溪，一一分源派。我闻金刚身，圆成无兴坏。禅流颂悉檀，忌堕妄语戒。
冬日瀛台
作者：弘历
朝代：清
体裁：七言律诗

方蓬何必隔尘喧，云拥糺卿紫凤垣。傍圃珠悬新蕾笑，垂崖玉溜冻澌痕。阳回晷线依然永，人静风帘自解掀。肯以羲娥资玩愒，还将消息验贞元。
冬日瀛台即事·其一
作者：弘历
朝代：清
体裁：七言律诗

禁城鸡树晓烟凝，溪壑天然偶眺登。积素坠枝全作雨，悬流落涧半成冰。丹楼翥凤三洲外，玉殿疏龙五色层。淮浦灾馀筹卒岁，肯因清晏释心凭。
冬日瀛台即事·其二
作者：弘历
朝代：清
体裁：七言律诗

馺娑青骢踏玉华，镜中轩阁列仙家。步来梅圃疑新画，坐久冰床当小艖。屈戌祥风浮篆细，毾�晴霭入帘斜。天心来复谁知觉，有脚阳春已动葭。
冬日瀛台即景
作者：弘历
朝代：清
体裁：七言律诗

金碧楼台望欲仙，几馀揽结自东旋。盆梅芳已传冬节，庭树烝才别半年。那得澄心延几席，恰如过眼看云烟。拟询葺筑曾何谓，不觉难酬笑冁然。
冬日视朝
作者：弘历
朝代：清
体裁：七言律诗

百寮剑佩集明廷，班末陪臣赞谒聆。黄道星辰联毕昴，小阳节候霭元冥。东鹣西鲽谁分域，北极南荒一太宁。远服迩安心敢肆，敬天勤政训聪听。
冬日讨源书屋
作者：弘历
朝代：清
体裁：古风

霜后菊犹黄，冬初枫尚紫。书屋临清流，一匣镜光美。翰墨生古香，俯仰探幽旨。心法与治法，非彼亦非此。
冬日还宫之作
作者：弘历
朝代：清
体裁：七言律诗

不省方临辑狩巡，和銮朝入凤城闉。蜃窗日朗兰喷雾，鸡树风轻玉蔼春。室处纵安清切禁，棚栖那忘怨咨民。何时厎绩宣房奏，南望遥遥系念频。
冬日静宜园·其一
作者：弘历
朝代：清
体裁：五言律诗

阅岁一游巡，林岚毕露真。偶因万几暇，暖趁小阳春。别墅宛新尽，好山皆故人。凭临偏惬意，纳稼见高囷。
冬日静宜园·其二
作者：弘历
朝代：清
体裁：五言律诗

云峰倚天瘦，瀑水带冰淙。漏响隔林滴，屐声空谷跫。憩寻背风屋，坐爱向阳窗。广厦诗人愿，矧吾抚万邦。
冬月
作者：弘历
朝代：清
体裁：五言律诗

虬干韵寒影，贝窗流素光。一室忘言永，三冬味道长。市语暮方静，城乌冷欲翔。因心怀嬗代，契理悟盈匡。
冬月怀军前十四韵
作者：弘历
朝代：清
体裁：五言排律

千军踰老上，五月定伊犁。尽抚准噶尔，生擒达瓦齐。成功真太速，居盛戒无倪。天道满招损，人情利致迷。樊崇降顿悔，哱拜志全携。狼子心终野，鹰雏饱不栖。伤心缘失楚，嫌畏已连氐。乌合知难固，蛮封况各提。王师因示讨，义问岂应稽。念彼荷戈者，仍吟击鼓兮。雪山经岨峿，铁甲卧寒凄。为此心常恻，宁能乐独禔。驰书怜驿马，问夜达晨鸡。露布重殷伫，永清绥狄鞮。
冬至南郊
作者：弘历
朝代：清
体裁：七言律诗

南飞金翼影长时，元畤趋承帝幕垂。拱北星辰环紫极，被西声教藉皇禧。捧盈怵惕廑无斁，嫌畏披猖致不期。挞伐新俘冀重佑，永宁边海戢贞师。
冬至南郊
作者：弘历
朝代：清
体裁：七言律诗

斋宫听漏卯牌传，法从晨趋烛遍田。大祀肇修阳始复，藐躬对越志弥虔。未臻上理常惭若，昭受鸿庥更惕旃。庆值慈宁开六帙，合天下养福增绵。
冬至南郊
作者：弘历
朝代：清
体裁：七言律诗

瑞叶霏微达曙连，正逢阳复祀皇乾。益增虔意升柴燎，敢即纾心卜麦田。大礼躬亲今十五，威仪敬慎古三千。慈闱明日称觞庆，介寿祥徵亚岁骈。
冬至南郊
作者：弘历
朝代：清
体裁：七言律诗

黄钟应律肇干祥，喜见天心复一阳。子夜灰飞旋淑气，泰坛日丽散晴光。明禋盛礼稽三代，御世鸿猷愧百王。祗祝精诚通帝载，眷予寰海乐仓箱。
冬至南郊礼成述事
作者：弘历
朝代：清
体裁：七言律诗

上帝维尊列祖亲，岁功省际缕披陈。仓箱幸济连年歉，旋转真叨大造仁。一气贞元资有始，初阳闿复遍无垠。所希奕叶承崇祀，永沐天庥励敬寅。
冬至南郊礼成述事
作者：弘历
朝代：清
体裁：七言律诗

亚岁迎禧首祀行，在悬应律肇阳生。镈钟特磬稽前制，玉振金声集大成。一统咸宾钦锡羡，重熙幸际慎持盈。敢希穆穆居歆眷，庶鉴夔夔对越诚。
冬至南郊礼成述事
作者：弘历
朝代：清
体裁：七言律诗

六旬大祀诣年年，感谢天恩告十全。伊古帝王独承眷，至今夙夜凛乘乾。岁功幸得九分报，政事钦将元子传。乐奏礼成应退位，寸衷翘顾不胜虔。
冬至南郊礼成述事
作者：弘历
朝代：清
体裁：七言律诗

千年日至可坐致，朔旦阳回鲜值三。观象乾乾增夕惕，迓禧肃肃祀郊南。百王莫不鸿庥荷，一已偏承厚泽覃。爱敬兼之事天父，恐孤明命寸衷惭。
冬至南郊礼成述事
作者：弘历
朝代：清
体裁：七言律诗

南郊岁岁举躬行，偻指丙辰馀二呈。坛外酌教简步履，位前虔愿奉心诚。荐糕兹幸秋称稔，奠璧昨叨边奏平。恩受重重吁弥切，万年福祉永绥清。
冬至南郊礼成述事
作者：弘历
朝代：清
体裁：七言律诗

南郊长至举崇仪，圜畤三成昊幕垂。绵万祀从五世吁，抱多惭祗寸心知。扶阳喜值复来际，省岁益钦对越时。迩日密云犹未雪，敢希甘泽麦田滋。
冬至南郊礼成述事
作者：弘历
朝代：清
体裁：七言律诗

历年承祀敬诚申，敢曰事天如事亲。开八帙惟馀两月，铭中心以感终身。瑞凝青幕垂神縡，节肇黄钟奏□钧。九�幸成式礼退，趋跄迟度惕增寅。
冬至南郊礼成述事
作者：弘历
朝代：清
体裁：七言律诗

吹葭嶰琯验灰筒，大事躬承泰畤崇。乐应黄钟调七始，礼陈苍璧率群公。绵基仰冀斯年万，创业新瞻故国东。益信皇天惟德辅，继绳责重惕深衷。
冬至南郊礼成述事
作者：弘历
朝代：清
体裁：七言律诗

大裘将事曙光凝，岳岳三垓踧步登。金度缇筒惟应候，玉瑄牲特以差升。阳闿长至钦天对，岁歉今秋为雨恒。祇有虔怀吁时若，惭无嘉德致休徵。
冬至南郊礼成述事
作者：弘历
朝代：清
体裁：七言律诗

子半阳生黍谷温，崇坛奏假肃无言。穹窿气象垂春幄，翊卫星辰拱紫垣。敢阙躬承遵国典，得终子职沐天恩。归舆乐设而不作，执礼之中精义存。
冬至南郊礼成述事
作者：弘历
朝代：清
体裁：五言律诗

子月一阳旋，天心即见焉。肃恭修大祀，陟降俨皇乾。至日三丁会，明禋百辟虔。告功逢歉屡，弥益凛祈年。
冬至南郊礼成述事
作者：弘历
朝代：清
体裁：七言律诗

子月阳回正子时，由庚大祀益虔寅。躬承禋久心弥惧，治未臻安愧自知。仰吁金堤茭捆固，更希玉雪麦苗滋。陪都近悉开基始，天眷惟叨勉继思。
冬至南郊礼成述事
作者：弘历
朝代：清
体裁：七言律诗

明禋修祀值阳生，年迈因之礼少更。正位藐躬敬以献，配坛皇子代而行。期惟永久亲承佑，愿至耆颐弗懈诚。省岁寰中多钖祉，吁仍瓠子速功成。
冬至南郊礼成述事
作者：弘历
朝代：清
体裁：七言律诗

易曰见乎天地心，都欣是日复来临。一诚肃穆遵礼典，九奏和平宣乐音。四十八年承祀谨，七旬三岁沐恩深。拟归政以前恒此，惟吁垂庥鉴寸忱。
冬至南郊礼成述事
作者：弘历
朝代：清
体裁：七言律诗

欣逢月朔复初阳，恰值天开甲运昌。卌载承禋幸躬藐，三成学礼挈儿行。于昭侑座配列祖，默启绵基吁上苍。鸿捷更希报早晚，速闻耆定武维扬。
冬至南郊礼成述事
作者：弘历
朝代：清
体裁：七言律诗

烛田辇度玉田皴，坛陟三成典恪循。幸值敷恩早往岁，益廑祈穑谨微身。复来恰是先七日，嘏锡欣逢开八旬。寿母万年纯佑命，敢称燕喜倍虔寅。
冬至南郊礼成述事
作者：弘历
朝代：清
体裁：七言律诗

由来大礼重躬亲，八十一瞻穹幕谆。五度仍希四度赐，减年欣作益年人。阳回子月开支子，律入寅时奉祭寅。廓喀披猖以兵应，鉴昭曲直佑祈申。
冬至南郊礼成述事
作者：弘历
朝代：清
体裁：七言律诗

礼重圜丘大祀天，辟公躬率倍夔虔。膺图心吁百千代，荐爵手经卅四年。应律生阳不远复，入冬望雪又如然。民宁岁美摅忱愿，锡佑仍惟赖上乾。
冬至南郊礼成述事
作者：弘历
朝代：清
体裁：七言律诗

答阳阳复举精禋，璧帛牲醪荐享彬。陟降侑陪惟列祖，聪明视听自斯民。纪年践阼兹卅五，得岁承釐逮六旬。九级穹坛七升退，趋跄式礼益滋寅。
冬至南郊礼成述事
作者：弘历
朝代：清
体裁：七言律诗

羲爻庆值复来旋，敬诣南郊大祀天。寒暑推迁发初律，祖宗陟降侑皇乾。岁终阴饯丙戌昨，日吉阳生丁亥年。绥屡谢诚叨厚惠，更祈膏雪被农田。
冬至南郊礼成述事
作者：弘历
朝代：清
体裁：七言律诗

蒙嘉五十有三年，飨帝飨亲心并乾。自谓百王承眷厚，惟勤一已奉禋虔。幸叨各省岁称稔，仍冀三冬雪被田。九奏已成钦望燎，棕街欲退意殷然。
冬至南郊礼成述事
作者：弘历
朝代：清
体裁：七言律诗

贞下阳回一气元，泰坛躬执礼遵原。春陈旅幸秋振旅，亥吁恩钦子谢恩。蒙贶不知何修遇，增虔益励永思存。丙辰归政三年近，符望仍希锡祉繁。
冬至南郊礼成述事
作者：弘历
朝代：清
体裁：七言律诗

躬亲岁岁祀圜丘，五十九年一日犹。斗指半宵恰加午，景长至丈在牵牛。数时幸近将符愿，抚已增深敢懈猷。乙卯得周六旬满，欣归政沐昊恩优。
冬至南郊礼成述事
作者：弘历
朝代：清
体裁：七言律诗

运斗瑶枢北中绳，见天心日肇禋应。式仪洞属升三献，调律和谐引八能。绥屡同民沐乾贶，捧盈切已凛冰兢。五朝左右膺多福，敢不鸿禧亹继承。
冬至南郊礼成述事
作者：弘历
朝代：清
体裁：七言律诗

迓一阳生举大祀，奉天眷命性存存。正坛九奏胥躬执，配位诸仪分骏奔。已幸五旬作元后，更叨五代获元孙。子于父母敢言报，诚不知何以报恩。
冬至南郊礼成述事
作者：弘历
朝代：清
体裁：七言律诗

销兵早听凯歌音，省岁秋成锡有壬。自古迄今元后夥，沐恩蒙佑藐躬深。宁惟恭已斯胜任，何忍勤民弗尽心。更庆膏霙叶占麦，即看积素满松阴。
冬至南郊礼成述事
作者：弘历
朝代：清
体裁：七言律诗

阳回黍谷值生寅，亚岁天恩惠在人。五十二番钦陟降，六旬初愿矢躬亲。壁呈青篚循周典，律应黄钟奏夏钧。时值官军平海寇，冀垂鸿佑捷闻频。
冬至南郊礼成述事
作者：弘历
朝代：清
体裁：七言律诗

阳气欣逢子复时，南郊对越式威仪。省农丰鲜歉多矣，赈旱心劳意愧之。大礼钦承五十度，致勤仍待一旬期。能如愿否祈天佑，犹日孜孜勖敬寅。
冬至南郊礼成述事
作者：弘历
朝代：清
体裁：七言律诗

阳生大祀告功骈，穹陛崔蒐帝幕圆。雩后泽沾才翼日，疆开保定五轮年。百王谁不为天子，藐已偏蒙眷昊乾。祗觉钦承荣以愧，敬勤益凛励无愆。
冬至南郊礼成述事
作者：弘历
朝代：清
体裁：七言律诗

雪沾三寸先三日，祀举一朝凛一忱。省岁有丰还有歉，沭恩惟厚益惟钦。青齐黄渎胥归靖，索诺丹巴愿早擒。子月恰当阳复子，倍颙羲象见天心。
冬至南郊礼成述事
作者：弘历
朝代：清
体裁：七言律诗

黄钟嶰谷应声吹，虔举南郊大祀时。共庆日干合岁德，更欣双实值三滋。配坛代奠节兴跪，正幕躬承展敬寅。天子古稀逮其七，沐恩惟励日孜孜。
冬至南郊述事
作者：弘历
朝代：清
体裁：七言律诗

惟乾资始运无穷，来复灰飞缇室筒。应节迎阳修大祀，升香晋璧凛微躬。纪年廿五钦天数，省岁雨旸恊穑功。幸与吾民同沐泽，越因沐泽惕渊衷。
冬至南郊述事
作者：弘历
朝代：清
体裁：七言律诗

金凤占风来广漠，鸿龙转律启韶阳。六宗依典修元祀，一意惟钦对昊苍。泽国幸邀赐丰稔，顽�更冀靖狂猖。背恩戕使先开衅，曲直间惟帝鉴详。
冬至南郊述事
作者：弘历
朝代：清
体裁：七言律诗

问夜惟闻阴或晴，庆逢升辇集祥霙。烛含玉蕊辉千朵，乐叶琼葩奏六英。气复始阳钦朔旦，膏培宿麦惠农耕。近安远奠均天贶，顾諟恒殷劼毖诚。
冬至南郊述志
作者：弘历
朝代：清
体裁：七言律诗

寅祀南郊殷荐陈，铏笾依古制更新。一阳资始月才朔，六琯均调岁复春。昭格敢云歆上帝，敉宁端藉任元臣。维扬我武邀灵贶，即看书勋阁起麟。
冬至后一日瀛台涵元殿作
作者：弘历
朝代：清
体裁：七言律诗

墨沼芸编几席清，云为栋宇玉为京。阳回线晷依然永，影到花棂分外明。瀑泻水光欺雪素，梅知春意放寒英。端居不为敲诗苦，无限徘徊省岁情。
冬至圜丘礼成述事
作者：弘历
朝代：清
体裁：七言律诗

配藜佳气焥樵蒸，奠璧圜丘祖业承。日在骏狼钦敬授，阳回堪黍著明徵。于昭陟降依左右，敢曰馨香荐豆豋。宁远尚惟希景祐，持盈更益励兢兢。
冬至大祀南郊礼成述事
作者：弘历
朝代：清
体裁：七言律诗

缇室葭筒候谨探，甫踰吉朔履长覃。豆笾青幕礼初式，磬管黄钟律正含。不远复欣回子北，有征师值出滇南。翘祈助顺扬我武，一月速传捷报三。
冬至慈宁宫行礼·其一
作者：弘历
朝代：清
体裁：七言绝句

和风习习满帘栊，慈寿无疆祝华嵩。不独宫闱增喜气，光天孝养万方同。
冬至慈宁宫行礼·其二
作者：弘历
朝代：清
体裁：七言绝句

拜舞瑶阶日影移，南山为寿献新诗。宫中尧舜垂裳处，正是初阳乍复时。
冬至斋宫叠旧韵
作者：弘历
朝代：清
体裁：七言律诗

金翼南飞线晷长，骖驔六御趁归忙。将陈寅祀虔心璧，又领斋居戒意香。小往大来堪体验，民情物理入筹量。八年政教曾何补，负扆常怀愧答阳。
冬至斋居
作者：弘历
朝代：清
体裁：古风

嬗代无刻停，穷阴阳欲复。大祀莫大兹，斋居致虔肃。明衣例即吉，所为祈天福。讵缘一已邀，实廑万民笃。江南及秦西，六霙报深沐。齐豫晋畿内，偏被未优渥。以此益颙恩，敢谓候非促。凡事豫则立，汜胜心殷卜。
冬至斋居
作者：弘历
朝代：清
体裁：五言律诗

子半阳生候，斋居意倍虔。端惟乾是体，讵止座云迁。午夜廑无逸，四时祈有年。同云天宇重，翘望又依然。
冬至斋居
作者：弘历
朝代：清
体裁：七言律诗

对越乾乾矢素衷，更临禋祀愓渊冲。斋宫夜永穿松漏，缇室阳回协月筒。省岁每期时不易，占年惟望雪酬丰。案头编简閒披阅，旧学商量慎始终。
冬至斋居
作者：弘历
朝代：清
体裁：七言绝句

斋宫仍几此清哦，真觉光阴迅织梭。静里检量一岁事，何期乐少祗忧多。
冬至斋居
作者：弘历
朝代：清
体裁：五言律诗

日精门左侧，广殿值斋临。阳复天心见，鸦归暮色侵。政章虽简奏，治理要详斟。更有挑灯暇，经书趣可寻。
冬至斋居
作者：弘历
朝代：清
体裁：五言律诗

消息初阳复，南郊大祀临。一衷思帝载，至日见天心。丙夜几常敕，斋居念转深。燔柴将对越，惴惴敢忘钦。
冬至斋居
作者：弘历
朝代：清
体裁：五言律诗

礼云毋不敬，继曰俨如思。况值一阳复，将临大祀时。政稀心敢逸，书在手勤披。安静天行奉，无为即有为。
冬至斋居
作者：弘历
朝代：清
体裁：五言排律

金翼南飞候，土圭北至时。精禋遵在昔，斋宿重于兹。黍谷阳将复，莲筒刻欲迟。戒心恒惴惴，思过每夔夔。政治嗟何似，惭惶只自知。黄云承日下，太史漫陈词。
冬至斋居偶阅旧稿志怀
作者：弘历
朝代：清
体裁：七言律诗

静听迢迢宫漏长，斋居暂屏万几忙。那无诗句娱清景，恰有梅梢送冷香。案积陈编閒检点，志期旧学重商量。灰飞子夜调元律，又喜天心复一阳。
冬至斋居偶阅旧稿志怀
作者：弘历
朝代：清

静听迢迢宫漏长，斋居暂屏万机忙。那无诗句娱清景，恰有梅梢送冷香。案积陈编闲检点，志期旧学重商量。灰飞子夜调元律，又喜天心复一阳。
冬至斋居即事
作者：弘历
朝代：清
体裁：古风

一二日万几，此心宁敢放。致斋斯益敬，敕命恊弛张。靖远已戢戈，耕牧徐筹量。九州率逢年，天恩实浩荡。高宝则被潦，拯恤勤辅相。教养匪二事，养要信非诳。于养尚补苴，言教乃邻妄。何时此生民，胥跻三代上。
冬至斋居叠旧作韵
作者：弘历
朝代：清
体裁：七言律诗

评论昼短与宵长，旋转羲娥了不忙。乍对银釭迟漏刻，因披青简发芸香。姬公易彖原堪见，工部诗怀未易量。迁坐致斋钦祀事，天心来复又开阳。
冬至日南郊大祀礼成述事
作者：弘历
朝代：清
体裁：七言律诗

大祀钦承幸八旬，三成拾级陟如循。长年人感昊恩笃，仰事子蒙俯育亲。昆上樵蒸一元燎，和鸣芗呹九钧申。礼竣欲退难为退，五度其能吁贶频。
冬至日南郊大祀礼成述事
作者：弘历
朝代：清
体裁：七言律诗

躬承大礼陟坛圆，拾级摄齐世八年。虔祀一阳回黍谷，颙祈三捷定金川。险夷徒彼地利恃，曲直端兹天鉴悬。奠献趋跄幸蒇事，益惟惕若更欣然。
冬至日有事于南郊
作者：弘历
朝代：清
体裁：七言律诗

璇霄象纬丽昭明，子月天开殷荐行。韶乐将将聆九奏，崇坛岳岳步三成。献笾允惬绥丰愿，捧璧弥深奉若诚。静验大来而小往，勤思保泰以持盈。
冬至日有事于南郊敬成近体六韵
作者：弘历
朝代：清
体裁：五言排律

埢垣瞻昊宇，暗蔼接青坛。阳德将生律，天心欲换寒。绳前殷荐举，抚已寸诚单。量币丝维洁，钦柴焰未残。缇灰潜觉动，云物更详看。顾諟承明命，为君信是难。
冬至日述事
作者：弘历
朝代：清
体裁：七言律诗

归政考终天贶承，南郊大祀子钦膺。三朝例弗斋东壁，一志虔仍仰九层。六十春秋亲璧执，古今帝主几坛登。大高元殿申瞻叩，夔若因严励敬胜。
冬至日述事叠昨岁诗韵
作者：弘历
朝代：清
体裁：七言律诗

六十年亲大祀承，四旬犹过祖恩膺。崇坛殷荐予职凛，元殿虔申躬陟层。所愧�邪仍待捷，微欣祈岁率多登。兵雄贼蹙耆功近，露布飞来企不胜。
冬至月八日奉皇太后进宫是日值雪景揽凭舆祥占卜麦属目得句点笔志时
作者：弘历
朝代：清
体裁：七言律诗

冬温凤辇返璇宫，六出徐霏跸路中。烟绕郊坰才委积，润沾垄圃旋消融。遥峰乍喜微皴白，晓日何妨暂隐红。来复觇时欣肇庆，更希卜稔万方同。
冬至月廿五日圣母皇太后八旬大庆慈宁宫行礼喜成长什
作者：弘历
朝代：清
体裁：七言律诗

璿册新镌荐懿称，莱衣晋舞率孙曾。以天下养庆仪备，居五福先繁祉膺。名寿都缘大德得，康强欣共介龄增。六旬帝子八旬母，史策谁曾见此曾。
冬至有事于南郊敬成八章章八句
作者：弘历
朝代：清
体裁：四言诗

于昭天鉴，眷于有德。佑我太祖，东土是式。帝命不显，皇清不灵。明德惟馨，以畀万邦。（一章）赫赫太祖，天笃其祜。穆穆太宗，丕显丕承。骏德光昭，爰受鸿名。建国纪元，肇定大清。（二章）暨我世祖，混一区夏。圣祖绍之，容民厚下。民安于耕，物适于野。六十一年，惟天降嘏。（三章）皇考翼翼，思为君难。立纲陈纪，祗承克艰。授位渺躬，受命自天。敬念绍庭，敢忘寅虔。（四章）日惟长至，爰卜南郊。三斋五戒，将事吉朝。式瞻百辟，玉佩金貂。式虔尔心，无或逍遥。（五章）爰升燔柴，燔柴维烈。爰陈俎豆，俎豆维洁。惟予小子，敬捧苍璧。明明帝神，尚其来格。（六章）神之格思，降福穰穰。敢曰予小子，诚通昊苍。自我祖宗，受嘏惟纯。景命绵绵，逮我后人。（七章）伐鼓渊渊，建旆翩翩。祀事用成，福禄来骈。匪以祭而专，匪以燕而迁。对越昊天，岂敢间兮乾乾。（八章）
冬至次日启跸再幸避暑山庄即事言怀
作者：弘历
朝代：清
体裁：七言律诗

夙识羲经不省方，和鸾却事幸山庄。惟钦昨始禋穹昊，必告朝还谒寿康。泽逮新归尽凫藻，劳因屡驾廑龙骧。怀柔要岂耽游豫，戎索方畴永奠疆。
冬至次日慈宁宫行礼
作者：弘历
朝代：清
体裁：七言律诗

霜薄觚棱旭影浮，彤墀拜舞动旗斿。初阳暖律回葭管，亚岁祥光绕凤楼。万国欢心同孝养，六宫壸教霈恩流。年年最喜称觞日，常近增添海屋筹。
冬至次日皇太后宫行礼
作者：弘历
朝代：清
体裁：五言律诗

双凤启金阊，腾欢庆履长。恰当七日复，愿奉万年觞。合殿祥风转，敷天淑景翔。阳和遍寰海，慈寿与无疆。
冰嬉联句
作者：弘历
朝代：清
体裁：七言排律

开宴紫光元朔后，冰涵太液早春前。鸿嬉俾阅缘宣武，鹭序分赓竞骋妍。阵拟颉䀪循古法，歌徵糺缦授新编。纳凌应节仪常肄，吹琯迎韶典更骈。三素云中凝皎皛，六花腊里积芊绵。岸容琢玉龙池护，山立輘琼虎旅骞。职贡来伻驰博洛，朝正属国会和阗。律师久詟洸兮溃，绳伎徒矜美且鬈。䠑踽齐班同㫮裂，顤顟夹侍半头缠。联情讵以幽遐阻，布惠兼令听睹鲜。有戒文恬誇豫大，无非国俗致精坚。西瀛北漠胥来贺，县圃环洲俨列仙。洁映岛陂仍绰约，皑铺鳌蝀自连蜷。引来画鹢舷殊扣，望去飞凫履并跹。朱芾生辉全蔽膝，缇衣待号各张拳。雷霆出奋轰三捷，鹅鹳分行勒两甄。令肃但闻声轣辘，技娴或作走盘旋。广场㬅衍翻军戏，万顷玻璃当舞筵。暗渡奚妨璚作室，频犁欲藉海为田。掣惊犀影波臣慑，砑讶绡纹鲛客搴。鱼负节过犹冱尔，虫疑时笃尚遥旃。配藜不碍趍千队，轇轕重教蹴一川。趫足高骧时绝迹，剽材继至或摩肩。追风影籋奔踶马，曳电身投侧翅鹯。离众孤轩欣自试，乘人斗捷怵他先。凌虚远逐追夸父，径意飞行迈偓佺。布武祗依驰道直，呼名惟听唱声连。横庚絇齿莹精锴，露卯韦条束达楄。拓蹠利于超距迅，竦躯稳似注坡便。熊罴緁猎胪双引，荼火鲜扁领四员。抡出鹰扬轶群疾，旁舒雁翼接行翩。天毬连中皆飞卫，地轴通衡倘吕涓。泽腹砥容九走坂，和门孑比褐缠旃。捎云浮奄刚移䍐，偃月寒规早控弮。屈曲长蛇萦首尾，回环大象运玑璇。鹏搏倏挟扶摇迥，抵角徐看蹴鞠圆。抛向狮钩随锦攫，探从骊颔抱珠眠。撇擎掌上神逾勃，突过竿头态亦嬛。赵帜拔馀应避舍，楚弓得处竟忘筌。俯趋若个登先也，高举于兹获隽焉。梡鞠腾空争上搏，綵旗分界示中权。雕离靃绎光呈镜，踸踔翘遥势著鞭。欢洽嘉平金母奉，艺陈小部侲童沿。要因摝铎于畋习，重以投醪大赉悬。内外旗区均四百，东西伍合逮三千。坡翁故事嗤秧马，墨子新机陋木鸢。彳亍几曾泥滑滑，票姚一任履平平。拔河漫跃三春步，竞渡宁操五日船。在藻恰逢羔未献，承筐还喜荔初传。九宾紒辫森碝磩，八伯衣冠丽斗躔。月窟饮腾豪士志，玉壶咏属翰林篇。芸帷试重披长赋，瞥眼东风十九年。
冰床
作者：弘历
朝代：清
体裁：古风

今岁立春迟，春冰依旧厚。轣辘坐冰床，平湖任行走。鹤啄未易穿，鱼陟空思负。然而岸之阳，漾水已渐有。君子贵见几，君牙义亦剖。
冰床
作者：弘历
朝代：清
体裁：五言律诗

四载名遗禹，双轮制陋倕。取形差比艮，致远匪因随。镜面频来往，雷声自逐追。常看琼屑喷，底用锦帆移。
冰床
作者：弘历
朝代：清
体裁：七言律诗

氍毹帷暖四围垂，过渡何须桂棹移。无恙风思帆影挂，有时人似镜光披。液池小立看如画，梅岸周旋亦中规。记得当年初破腊，推敲诗句座中迟。
冰床联句
作者：弘历
朝代：清
体裁：七言排律

陆用车行水用舟，舟车冰上用难收。巧传近代出新制，题创熙韶纪胜游。国俗冰嬉曾作赋，内廷茶宴又联讴。乘时体奉乾元协，制器爻占巽吉求。月令乃藏徵事异，释名是载拟称侔。候躔北陆方凝壮，苑达西华早抚柔。川至群藩鳞集遍，阳晞杰阁露瀼稠。珠宫宣召肆筵接，册府环罗叠韵稠。锦带裁书聊假借，都篮携具漫优游。笔谈沈括雄沧昉，杂志邻几淀泺搜。太液池中不波渡，旧闻日下有名留。綵床坐进轻而捷，瑶浦翘瞻广且修。法地平施维奠轴，效天悬斡斗贞陬。五辰肇序仪沿举，四载胪陈数备诹。高注旗森攒雉尾，夹趋柄蜿刻龙头。肩舆坦坦肩宁勚，步辇迟迟步讵遛。檀榻簇葩匡既好，柘檐缬翠盖斯觓。方裀茸燠敷貂座，圆极虚明屏罽帱。晓晃趯陂千尺雪，晴融团殿几层楼。后为推者前为挽，左可旋兮右可抽。共济每教扈屏翰，独超时复阅貔貅。意因厉武兼行赏，局类分曹互命俦。爆竹声声轰聒耳，旌门队队矗迎眸。绷霞翼影缇衣展，绉浪靴纹铁齿柔。飙飒棚间飞羽箭，星抛仗外落晶毬。争先突过骏驰阪，蓄势迅盘鹰脱韝。鞠�自謼至尔力，趟趪善走拔其尤。更番角技申齐止，按部移轩屡憩休。曰柱曰杠形迥判，匪䑳匪毂道胥由。廋词长鬣绐吴垒，谰语奇肱羾豫州。无藉双轮鸣轣辘，更非八棹稳夷犹。东方赫哲常驱犬，西土槃陁祇服牛。曳绠奚烦纡枉渚，靳骖直骇溯遥洲。眷除龙骨端承砥，面想豨膏润泻油。觅辙杳然空戴石，剪波砉若散抟沤。风岐来去凭抨缆，泞便襻牵陋拥驺。凅泽辕诚呼下泽，凘流舷也汎中流。俯身独任两襄重，瞥眼浑张十幅遒。朴遫度稽刳木古，飘摇状泯捲蓬秋。郭歆泛洛仙偕李，侨惠褰溱政阐邹。轸转那资掣兰舵，逶迤恰拟驾琳辀。山阴镜里行何让，灞岸桥边句孰筹。样准沈香材别采，号侪蹙柏匠爰鸠。转关弗尚良工逞，局脚翻嫌本性揉。红壁嵌装祛侈靡，银螯支拄谢雕锼。狐听寂寂遑濡轨，鱼陟深深免触钩。滑澾磨光金就砺，铿訇发响鼓援枹。腰缠水带胡卢笑，胯踞皮囊浑脱羞。略仿犁拖频叱犊，肯输杯渡或惊鸥。神惊折苇初禅祖，诞诮乘槎博望侯。利济不通殊涣象，端微必盛凛坤谋。心如一片玉壶在，思比三更石鼎不。遮莫腹坚胶鸼䑠，底庸蹄蹴骤骅骝。屐凡几两供穿织，手但双垂胜拍泅。二四日登职诸凌，两三人受速于邮。岁华故实知催腊，京邑长规验始裘。濠埭夤缘凌皓皓，河堧委宛赴悠悠。劳纾担负适从此，逸代蹡趋有往攸。客试问津应阻闸，谁能履薄竟踰沟。锲痕索剑嘲须解，记里论钱值易售。动处缤纷琼雪辗，静来妥帖瑞云浮。放弥卷退符精义，矢慎怀清勖远猷。容漆安惟娱澹泊，循墙敬益饬伛偻。括机蓦尔惭追驷，止观渊乎失撼蜉。语讶夏虫洋向若，鸣先春鸟谷迁幽。宿垣附缀排签擢，温室欣赓给扎裒。七纪递抡遵击钵，三清合瀹艳擎瓯。和嘘暖律聆谐琯，浓酿祥霙祝护畴。咸濩发蒙钦睿藻，蓬瀛引领伫华斿。冻宜曲录维翔凤，泮待昭苏咏出鯈。�毼垂帷寒自避，玻璃粘牖景全投。设云旧典因时式，若涉还思训在周。
冰床至石舫登岸
作者：弘历
朝代：清
体裁：古风

片时游外湖，适兴宜言返。冰床轣辘中，石舫亦非远。舫自艰于行，床乃任旋转。因思名与物，何曾有定管。登岸命肩舆，路便山阴践。胜处犹可寻，高下罗亭馆。诗意咏南山，画趣参北苑。一以天机畅，一以几暇遣。
冰柳
作者：弘历
朝代：清
体裁：七言律诗

滕六多应恋化枢，依留御柳且斯须。可堪眼滴盈盈泪，无那腰寒捻捻躯。忽讶梅村粘粉带，低临镜浦缀银须。蕊珠宫阙琪花满，不限寻常曲瘁株。
冰泮
作者：弘历
朝代：清
体裁：古风

今岁春先十日早，律暖冰渐融于沼。初犹略费敲凿劳，弗三四日波铺㵿。行船是处可达之，劼劬献勤无用了。彼献勤虽敬上心，嘉之则启贡谀道。即此足悟为君难，凡事不可忽其小。
冰泮
作者：弘历
朝代：清
体裁：古风

冰泮新水明，漪澜铺万顷。凫雁有光辉，群浴兰波冷。矰缴底须施，生养当春景。自幼读圣经，絜矩发深省。财散则民聚，不敏事斯请。
冰泮
作者：弘历
朝代：清
体裁：古风

冰泮昆明湖，溶溶新水漾。鸥凫与鸿雁，容与翱翔状。或立恋薄冰，或泛喜轻浪。虞弋那令施，水围曾不张。物各适其适，我亦畅所畅。抑更有深慰，水田蓄胥旺。瓶罍可弗虑，春耕定无妨。三白更优渥，殊胜去年况。偃伯人情熙，舒叠春工鬯。虽然敢怡悦，怡悦斯心放。
冰泮
作者：弘历
朝代：清
体裁：七言律诗

初春时节散晴晖，荡漾新波鸭绿微。乍解流澌漂玉片，且迟蘸影语金衣。午暄槛外观鱼负，天净湖中有雁飞。拟向名园问风景，耽游还惧此心违。
冰泮
作者：弘历
朝代：清
体裁：古风

解冻东风入曲池，为余报道青韶媚。朱栏上下人思凭，天光乍见鱼潜避。飔微不叠绮縠纹，旭迟初暖鸳鸯翅。独有垂杨爱濯清，绿漪着意丝丝曳。我来把笔坐池畔，开奁鉴影澄无渍。琉璃谁与换玻瓈，将毋月落教星替。
冰瀑
作者：弘历
朝代：清
体裁：五言律诗

冰与瀑相兼，寒光朗映檐。半流还半结，如现又如潜。簇簇垂钟乳，明明拂镜奁。玉壶天近冷，挂著水晶帘。
冰灯联句
作者：弘历
朝代：清
体裁：古风

巧匠注冬水，新样呈春灯。耀含乾离象，潜移丁癸精。藏陆传所纪，纳凌诗可凭。抟同蚌胎润，镂比蝉翼轻。暗激金琐碎，晴摇碧珑玲。既济体互变，重明德交莹。阳爓舒熻赩，阴火熸晶荧。移置龙门境，悬将凤阁楹。朗晃照绮席，高下流繁星。无妨鹤燄暖，或放兰烟腾。传来柑借艳，撒去荔同赪。酒盏琥珀冻，辛盘水晶盛。鸾凤离奇出，寒暄妙合凝。制夺丁缓诡，光眴离娄睛。碾月旋逾薄，迎风闪偏清。候经大小雪，用仿短长檠。自具刚健质，独抱澹素情。就范捐雕琢，葆光泯亏成。霏雪若葱岭，蒸霞拟赤城。朝炫龙衔树，宵张虫缀琼。林韬炎官伞，花献楚国萍。蛟宫俯幽迥，贝阙瞻搪撑。潭秋净一鉴，塔夜洞九层。捧珠鲛绡覆，为楼蜃气横。拨蕊辉锦朵，架阁凭玉崚。义城非海外，方壶出郊坰。娥池接遥采，车桉惭孤青。不夜百枝萃，长春九华擎。明明游佛国，的的环瑶京。球琳烂陈序，菡萏俨在瓶。准俭酌奢得，南油西漆并。张彖名言绎，陈烈正义绳。虚涵剪水静，绮簇飞霙增。晕随眼波缬，条并头衔称。冽侵痴蛾避，融怯老狐听。鹅管插檐溜，鱼鳞垂瓦棱。光明通体彻，色相因心澄。真入琉璃界，恍展云毋屏。飏彩翥赤翅，回芒梳素翎。金豆筛密影，玉钗叩清声。晞阳指宁炙，耐冷衷讵惩。画开扇上蝶，书映囊中萤。能幻湿为燥，还因晦作明。皑皑夜珠映，煜煜银盆升。柱咏刘处士，铤镕耿先生。红绽葩并茁，白泻汞欲倾。儿童掌欣柏，伧父目共瞠。烛调丰岁兆，杓转阳德亨。可知即是火，非无不冶冰。触绪静悟契，应节舆欢徵。
冰解泛舟
作者：弘历
朝代：清
体裁：五言律诗

冰解今年早，御园可泛舟。浴波回雁下，涤冻陟鱼游。柳岸黄轻染，篷窗绿欲浮。船如天上坐，杜句最清遒。
冰酥
作者：弘历
朝代：清
体裁：古风

过节冰渐酥，盖因立春早。酥即弗可涉，舟尚坚鸣棹。二者均艰致，中人惄如�。凿凌既虑坚，望波愁未渺。力无所之施，堪怜亦堪笑。澹然莫芥意，吾意彼岂晓。冻与弗冻间，岂由汝所造。小忠及小勤，从不喜其效。轻舆度横桥，遵陆原非杳。暖来两三日，冻解湖波浩。奚用尔愁为，体物莫非道。
冷
作者：弘历
朝代：清
体裁：五言律诗

严霜催气肃，暖日上窗迟。百卉繁华歇，三秋节候移。生憎棉絮薄，无那朔风吹。最念茅檐下，祁寒怨者谁。
冷
作者：弘历
朝代：清
体裁：五言律诗

地近边关煖，霜催节候寒。却饶秋草绿，间有早枫丹。雁字依南写，龙堆直北看。平蹊堪策骑，十里软沙乾。
冷
作者：弘历
朝代：清
体裁：古风

夕雨变微雪，大野逼严寒。旃庐兽炭围，缱彼布帐单。习劳愿众共，所遇惭自安。犹已禹稷心，博施尧舜难。
冷
作者：弘历
朝代：清
体裁：五言律诗

山容留夜雪，途景变朝寒。莎坂全融白，枫林尽陨丹。吟庭无道韫，卧地有袁安。独喜占农好，来牟隔岁看。
冷
作者：弘历
朝代：清
体裁：五言律诗

河水分南北，寒暄迥不侔。风林多落叶，晓辔称轻裘。民瘼殷勤问，图经取次诹。廪延经古邑，塔影出城头。
冷泉亭
作者：弘历
朝代：清
体裁：古风

飞来峰之侧，呼猿洞之口。曲涧宛转间，中有玉龙吼。功德任彼称，清泠恒自守。曰空尚弗可，曰色更何有。林洪惜流出，未免失享帚。
冷然阁六韵
作者：弘历
朝代：清
体裁：五言排律

一岭隔东西，循巅遂至低。左临尚天半，右盼与云齐。到阁原平砌，降庭仍拾梯。为高因迥耳，半事倍功兮。昔岁即今日，新词复旧题。泠然襟袖满，藉用拂尘倪。
冷香亭
作者：弘历
朝代：清
体裁：七言绝句

亭枕莲塘玩水芳，十分花带五分凉。因之悟得迟禁久，两字名真副冷香。
冷香亭
作者：弘历
朝代：清
体裁：七言绝句

潦水寒潭芦荻苍，汀沙白露欲为霜。晚荷几朵支欹影，风韵今朝挹冷香。
净凉亭
作者：弘历
朝代：清
体裁：七言绝句

一亩为池贮碧沧，小亭恰在水之方。清和却似夏午热，心目欣兹沃净凉。
净凉亭
作者：弘历
朝代：清
体裁：古风

山中多流泉，惜是难为贮。方塘斯已成，况有亭四柱。净披明镜光，凉纳轻纨缕。缨足两无濯，沧浪忘弃取。
净凉亭
作者：弘历
朝代：清
体裁：古风

山中有流水，入地即渗漉。筑石贮为池，乃可一泓掬。其上置小亭，十笏犹未足。凉意披满身，净光谋两目。风漪亦縠练，溜响亦琴筑。虽俭白家篇，其意可三复。
净凉亭
作者：弘历
朝代：清
体裁：七言绝句

山中潴水宛成池，池上亭常秋意披。何必四时不可转，大都万事在人为。
净凉亭
作者：弘历
朝代：清
体裁：七言绝句

山泉易泄去无遗，砌石为池乃贮之。披处净而凉满意，正予焦灼望霖时。
净凉亭
作者：弘历
朝代：清
体裁：五言律诗

山深缘自净，水渫意成凉。恰有虚亭俯，便教拂席当。寒光翻栋宇，漪影润衣裳。不是秋池上，娱心句咏唐。
净凉亭
作者：弘历
朝代：清
体裁：七言绝句

引泉蓄水得方塘，塘上孤亭额净凉。即景底知真恰当，轻裘未换袷衣裳。
净凉亭
作者：弘历
朝代：清
体裁：古风

昨日畅游山，今日乐临水。穹窿峭茜间，那可乏沼沚。小亭碧波上，来往镜光里。暮春本峭寒，一心净无滓。不必向亭会，而亭实共此。
净凉亭
作者：弘历
朝代：清
体裁：五言律诗

水净风凉处，一亭荟萃之。动为轻绮縠，静是朗琉璃。信矣上下合，于焉左右宜。昨年望雨际，何又值斯时。
净凉亭
作者：弘历
朝代：清
体裁：七言绝句

潴波半亩得方塘，亭子中间号净凉。九夏何当无个事，于斯般礴眄潇湘。
净凉亭
作者：弘历
朝代：清
体裁：七言绝句

碧水围亭净且凉，祛尘心与澈方塘。何当无事其中坐，一卷书消九夏长。
净凉亭
作者：弘历
朝代：清
体裁：七言绝句

雨后山光蔚水光，水心亭子接回廊。朅来小立旋言去，净矣微嫌拂面凉。
净凉亭口号
作者：弘历
朝代：清
体裁：七言绝句

十笏之亭一亩塘，千奇万景纳无央。漫言小许胜大许，方寸赢他喜净凉。
净凉亭口号
作者：弘历
朝代：清
体裁：七言绝句

石塘半亩贮清泠，其上居然搆小亭。凉已宜人净宜意，惜无馀暇久延停。
净凉亭得句
作者：弘历
朝代：清
体裁：七言绝句

水当接上雨增净，夏即如秋气变凉。大异昨年望霖苦，洒然閒坐赏烟光。
净尘心室
作者：弘历
朝代：清
体裁：古风

六尘总因心，心净尘斯净。室云净尘心，本未似相梗。然亦可得云，如身之有影。欲求影之无，应在身之屏。谁解能所忘，与入菩提境。
净慈寺
作者：弘历
朝代：清
体裁：五言排律

沿缘苏氏堤，霁景断烟低。遂造白禅所，閒寻碧篆题。堂围曲屏嶂，地是古招提。翠竹笼僧户，芳兰引客蹊。岩扉如有约，井木或无稽。策马因还去，钟声隔岭西。
净慈寺瞻礼
作者：弘历
朝代：清
体裁：七言律诗

南岸精蓝谁巨擘，净慈古刹久膻芗。背山无碍楼台起，面水有如空色忘。未彻当头七佛偈，惟欣扑鼻一垆香。经棚却忆祝釐处，今昔不同神黯伤。
净慈寺瞻礼
作者：弘历
朝代：清
体裁：七言律诗

古刹南屏明水涯，毕轃绅士祝延釐。依然波净连天净，可识佛慈即圣慈。春物薰馨含慧业，名禽宛转入闻思。谁云儒释非同道，似此倾诚岂不宜。
净慈寺瞻礼
作者：弘历
朝代：清
体裁：七言律诗

峰色湖光萃美处，金绳绀宇此间开。绝无尘相染初地，定有天花落讲台。况为祝釐伸众愿，岂缘问景偶閒陪。慈宁寿比净慈寿，稽首我闻如是来。
净慈寺瞻礼
作者：弘历
朝代：清
体裁：七言律诗

鹿苑延釐萃搢绅，和风祥旭蔼光春。共欣天意同人意，预祝八旬继七旬。耆窟鸟吟都送喜，香林花色总离尘。慈无不被敦慈庆，净以为贞寿净因。
净慈寺瞻礼有感叠乙酉诗韵
作者：弘历
朝代：清
体裁：七言律诗

依然古寺枕湖涯，为忆前巡此祝釐。颙愿九旬延圣算，岂期一旦别仁慈。亦知是处应忘念，难对斯时弗溯思。鼍鼓鲸钟喧梵贝，听之总觉不相宜。
净慈方丈咏古
作者：弘历
朝代：清
体裁：古风

灵隐膻乎北，净慈芗于南。对峙辉佛日，历劫宣华严。永明及寿宁，名已屡改瞻。录镜缅延寿，铸金传道潜。虚称贞明锅，幻求湿毗签。后庵亟清幽，松竹笼花龛。净憩一屏营，笑我言仍詹。
净练溪楼
作者：弘历
朝代：清
体裁：七言绝句

夏末秋初雨稍勤，山溪处处挂泉分。小楼今日名循实，涤目澄怀迥不群。
净练溪楼
作者：弘历
朝代：清
体裁：七言绝句

夹山溪陵水艰贮，雨里方看练影披。著个小楼存此意，终当捲㡢俯天池。
净练溪楼
作者：弘历
朝代：清
体裁：七言绝句

山壑非溪却有流，恰披净练俯窗楼。设无前日盈尺雨，孤负虚名得此不。
净练溪楼
作者：弘历
朝代：清
体裁：古风

山溪异川溪，其源分有无。川溪实有源，其源恒在渠。山溪乃无源，雨过名存虚。昨者雨势壮，虽晴流尚俱。凭楼偶适逢，净练诚然乎。称练已假借，假更非久居。可以悟一切，何必耽区区。
净练溪楼
作者：弘历
朝代：清
体裁：七言绝句

峡土三间俯碧嵤，虽无楼实有楼形。每教练意凭窗想，何必溪声待雨听。
净练溪楼
作者：弘历
朝代：清
体裁：古风

朴斋跨石涧，清迥具楼意。语已忽失笑，拘墟在名字。曰楼与曰斋，岂非人所置。秋山过雨久，涧亦无水至。不水而云溪，其义如是寄。
净练溪楼
作者：弘历
朝代：清
体裁：七言绝句

楼固弗楼练岂练，山堂跨涧待泉披。傍人却笑名不副，此意曾非尔所知。
净练溪楼
作者：弘历
朝代：清
体裁：古风

涧室凭虚俨若楼，开窗峭峡对尺咫。有时飞瀑落摐摐，净练之名得因此。却惜以偶弗以恒，偶由过雨恒由晴。今朝恰值夏霖后，坐看银影披岩层。宿名所欣副始遇，然亦诗成便言去。
净练溪楼
作者：弘历
朝代：清
体裁：七言绝句

石涧如溪落峭岏，跨而为室作楼观。何当无事个中坐，净曳练光雨里看。
净练溪楼
作者：弘历
朝代：清
体裁：七言绝句

秋山未雨那成溪，漫拟楼名孤负题。曰待雨来观净练，转成认影笑头迷。
净练溪楼
作者：弘历
朝代：清
体裁：七言绝句

跨壑溪房可号楼，夏山过雨落垂流。实欣名称得逢鲜，七字凭吟为少留。
净练溪楼
作者：弘历
朝代：清
体裁：七言绝句

跨溪有室本非楼，似阁居然溪上头。无水每疑名不副，雨馀今日练光流。
净练溪楼
作者：弘历
朝代：清
体裁：古风

陡涧实非溪，值雨有溪时。跨涧屋非楼，号楼颇觉宜。一切名象谁所为，人云亦云岂可辞。欲藉想像之练影，净洗拟议之虑思，仿佛溪楼首肯曰得之。
净练溪楼口号
作者：弘历
朝代：清
体裁：七言绝句

骑壑书楼可号溪，溪乾常耳水艰兮。今来雨后呈净练，仰頫楣间善副题。
净练溪楼杂语
作者：弘历
朝代：清
体裁：五言律诗

过雨练真净，跨溪楼以名。是皆出假借，允未泯閒情。循责胥成幻，因缘偶尔评。拈豪聊志趣，此趣自何生。
净香园
作者：弘历
朝代：清
体裁：五言律诗

雨过净猗竹，夏前香想莲。不期教步缓，率得以神传。几洁待题研，窗含活画船。吹笙桥那畔，可入牧之篇。
准噶尔台吉噶尔藏多尔济归化信至诗以纪事
作者：弘历
朝代：清
体裁：七言律诗

呼偈披忱宠赐新，夙沙交臂又来宾。命师底用张三伐，安远惟因恤兆人。正喜捷音来禁苑，还期鞠旅共贤臣。水西流处均东面，天佑钦承倍敬寅。
准噶尔所进大宛马名之曰如意骢命郎世宁为图而系以诗
作者：弘历
朝代：清
体裁：五言律诗

凹凸丹青法，流传自海西。宛看龙是性，何用月为题。籋雾权奇胜，嘶风阊阖低。贰师曾未遣，礼义固金堤。
准噶尔辉特部台吉阿睦尔撒纳归诚信至诗以识事
作者：弘历
朝代：清
体裁：七言律诗

惠逮条枝宴赉陪，乌孙又报挈群来。敢云德化俾苗格，信是天恩致宇恢。重赏崇封吾岂靳，推心置腹彼何猜。山庄计日应重到，深意当年万载培。
凉
作者：弘历
朝代：清
体裁：古风

一夜浓云时细雨，晓阴凉顿生尔许。回忆昨午欲脱裘，其暄瞥眼归何所。江国暄凉幻若斯，人情宁独无有之。辅相左右胥吾事，讵惟问景恒吟诗。
凉
作者：弘历
朝代：清
体裁：七言律诗

一夜西风促峭凉，纯棉群已换征裳。邮程破晓霜华白，学圃经秋柿叶黄。即景研搜句亦净，抚时枨触意多伤。行幐讵是携长卷，牟画高词得未忘。
凉
作者：弘历
朝代：清
体裁：古风

一夜西风吹㡢屋，天空野旷寒蹙缩。牧马禁月不敢嘶，车铃唤曙金声肃。王畿之内尚如此，何况玉关千万里。清时虽喜烽火销，尚有迢迢征戍子。呜呼戍儿莫苦辛，天下谁非逆旅人。
凉
作者：弘历
朝代：清
体裁：七言律诗

一嶂岩墙能尔为，飒然凉气马前披。由来不藉秋官令，直欲轻移造物时。野水渡人心为怯，晓烟食店目因迟。生衣两日更绵絮，境与情迁乍可思。
凉
作者：弘历
朝代：清
体裁：五言律诗

五月凉宜麦，垂云更助之。芃芃望秋际，栉栉拂风时。䭡䭓开筵近，村墟庤钱期。奄观摛藻思，绝胜往年词。
凉
作者：弘历
朝代：清
体裁：五言律诗

午热昨朝剧，心欣利晚农。秋凉今晓峭，人喜适行踪。山逼风多劲，天高露更浓。本无题句意，频奈妙题逢。
凉
作者：弘历
朝代：清
体裁：七言绝句

半夜西风晓骤寒，数声霜信度云端。前朝跋马看山稼，逮熟无妨意为宽。
凉
作者：弘历
朝代：清
体裁：五言律诗

塞野度行旃，新凉马首前。近山岚气峭，拂草露华鲜。催谷登场候，报人宜猎天。欲询民疾苦，村墅且停鞭。
凉
作者：弘历
朝代：清
体裁：五言律诗

塞雨能增冷，秋山不障寒。马蹄轻可试，鹰羽劲思抟。埭草将霏白，峦枫欲作丹。总催秋稼纳，农庆筑场宽。
凉
作者：弘历
朝代：清
体裁：古风

夏初非暑候，节序宜清和。胡为骤炎蒸，骄阳势渐颇。前宵密雨霏，昨日爽风多。旋转何神速，晓凉切庭阿。年来晴雨间，厥徵几研摩。探节复数时，谓比农夫过。此雨实灵雨，不惟滋麦禾。烦嚣一以涤，更复蠲百疴。近圃殷红芳，远山湔黛螺。稍慰祈年心，平秩验南讹。
凉
作者：弘历
朝代：清
体裁：五言律诗

山行凉气逼，烟径露华濡。村爨寒难起，峰岚晓欲铺。丹黄枫叶染，嘹唳雁声呼。松雪传真迹，边关�旅图。
凉
作者：弘历
朝代：清
体裁：古风

彻夜金风爽，微凉透帷幨。清晓眄天宇，雾气消山岩。桂香昨来稀，枫黄今后添。镜湖增细縠，玉旻蔚浅蓝。轩榭堪从倚，草木供清探。菊笑砌旁微，荷醉池中酣。代谢有如此，物物至理含。
凉
作者：弘历
朝代：清
体裁：古风

春雨既优沾，望晴人尽同。朝来徂云净，树杪吹凉风。一慰复一虑，新麦正芃芃。过寒生理妨，踟蹰意无悰。可知为农忧，循环无始终。
凉
作者：弘历
朝代：清
体裁：古风

昨日西风力，一夜更气候。衾枕已觉寒，晨起山飔骤。策马历兰衢，露光白如玖。华黍被山田，西成实云富。乍思日可爱，胡尚隔东岫。出谷朱鸟腾，仍此婪暑昼。塞垣无定节，妙理得时狩。咨彼羲和氏，何以副敬授。
凉
作者：弘历
朝代：清
体裁：五言律诗

昨近暖春光，东风忽变凉。非怜梅朵紫，恐损菜花黄。珍重农桑候，徘徊调燮方。狩巡兹正务，讵为赏芬芳。
凉
作者：弘历
朝代：清
体裁：七言律诗

晓起居然爱向阳，塞山能尔变炎凉。箧中率欲藏轻扇，林下无烦泛野航。且喜秋云才过雨，亦愁白露乍为霜。一愁一喜缘何事，万顷田云渐作黄。
凉
作者：弘历
朝代：清
体裁：五言律诗

暮色落山苍，斋风拂榻凉。秋衾成好睡，夏扇欲相忘。蝶梦任其栩，蛩声何必忙。却翻微介意，或致早为霜。
凉
作者：弘历
朝代：清
体裁：五言律诗

灵山能转候，岚气送晨凉。枫染通红叶，露凝腾白霜。猎人欣逐兽，农叟庆登场。别有宜诗景，遥峰缋紫黄。
凉
作者：弘历
朝代：清
体裁：古风

玉塞例不失其权，仲秋甫入似九月。兼之过雨落山风，晓庭凉气生毛发。未曾白露变为霜，已有红星渐染樾。日复一日岂多时，夏令炎歊忘以忽。何处而弗廑民生，豳风授衣念贫乏。虞人来报鹿有声，节过吾将蒐跸发。
凉
作者：弘历
朝代：清
体裁：七言律诗

秋雨从来报寒信，龙沙寒信益分明。不嫌野水添行潦，且喜西风送爽晴。衣尽装绵七月杪，马方免暍四蹄轻。山溪一路逢迎者，煖酒温汤无限情。
凉
作者：弘历
朝代：清
体裁：古风

迩日颇觉凉，作阴而弗雨。望云北尤重，齐豫连京辅。或胥沐恩膏，报章却未睹。我自渡河来，川路风飏土。觉旱为希霖，宵旰心常怃。迤南冀农登，迤北廑民苦。祇可半收麦，谩云遍种黍。秀实时尚远，十日期空数。
凉
作者：弘历
朝代：清
体裁：七言律诗

野甸清宵景向凉，行人欲换葛衣裳。协时始觉临秋仲，获稼行看筑陇场。叫草虫声含露意，漏枝蟾影淡烟光。依稀昨岁关山外，吟倚离宫夜漏长。
凉六韵
作者：弘历
朝代：清
体裁：五言排律

昨日塞云重，兴安想雪飞。迫来岚气峭，迎去晓暾微。复障聊成憩，平林旋合围。蹄轻宜猎骑，身冷换旃衣。冰凌随溪下，霜华到午晞。驰驱藉取暖，屡屡玉鞭挥。
凉水
作者：弘历
朝代：清
体裁：古风

丰台接凉水，沮洳皆水乡。一堤十里遥，洲渚带两旁。春融积泥泞，行旅颇有妨。何不培使高，役重多徬徨。经过为筹策，略得不费方。因卑开水田，既可种稻粳。其土取益堤，事半功倍偿。泉源近乎遥，输溉期久长。行将命水衡，规度周测量。
凉水河
作者：弘历
朝代：清
体裁：古风

凉水出凤泉，玉泉各别路。源出京西南，分流东南注。岁久未疏剔，率多成沮洳。漫溢阻道途，往来颇致误。王政之一端，未可置弗顾。迩年治水利，次第修斯处。建闸蓄其微，通渠泻其怒。有节复有宣，遂得成川巨。川傍垦稻田，更赖资稼务。南苑红门外，历览欣始遇。或云似江乡，宁饰江乡趣。兴农利旅然，永言识其故。
凝怀堂
作者：弘历
朝代：清
体裁：五言律诗

三吴巡露冕，数宇驻宵衣。宝额悬瑶篆，凝怀揭妙机。尽蠲尘虑扰，常守道心微。展义将绳武，如临圣日辉。
凝怀堂三叠旧作韵
作者：弘历
朝代：清
体裁：五言律诗

展义观风俗，勤民念食衣。豫游切休助，言行慎枢机。憩宇体无逸，瞻檐思入微。奎章揭道趣，三字万年辉。
凝怀堂再叠旧作韵
作者：弘历
朝代：清
体裁：五言律诗

行令驻葩瑵，承欢奉鞠衣。永同天下养，时敕化工机。供帐毋求备，情田曲体微。璿题参妙义，恒护庆云辉。
凝怀堂叠旧作韵
作者：弘历
朝代：清
体裁：五言律诗

省方勤辑物，高处惭垂衣。每得瞻天藻，恒因仰帝机。当春莲漏永，坐久蕙烟微。万虑澄无滓，松檐素月辉。
凝怀堂四叠旧作韵
作者：弘历
朝代：清
体裁：五言律诗

明珰司织造，三处贡龙衣。革矣兹供职，殊乎彼擅机。官衙作行馆，体憩验心微。五字留别什，千年依德辉。
凝芳轩
作者：弘历
朝代：清
体裁：五言律诗

节过仲春初，春光来以徐。景看犹有待，机发自成舒。欲告昌昌者，谓云款款如。凭轩吟五字，称物忆三闾。
几暇
作者：弘历
朝代：清
体裁：七言律诗

几暇宁无意适予，问予意适事何如。吟诗懒用新奇句，习字惟耽平易书。稍喜风凉拂几席，又看日影上阶除。迅哉驹隙有如是，学业于斯未信诸。
凤凰㻻
作者：弘历
朝代：清
体裁：五言律诗

渚墩学黄埠，上有凤凰楼。一镜中悬画，四时长似秋。山容空外秀，波态席前浮。何事三山远，还期佺羡游。
凤凰台春望七言八韵
作者：弘历
朝代：清
体裁：七言排律

凤凰台者是谁名，拔地岧峣近大营。咫尺适逢万几暇，登临遂畅好春晴。带齐襟鲁归凭览，女织男耕入品评。恰喜甘膏沾绿野，不誇绮画绽红英。眼前远景趣无尽，雨后高轩凉峭生。万帐官军皆扈跸，千村民气自和平。纪祥应笑元嘉幻，得句宁同李白情。此去尼山云近止，出图忆叹不闻鸣。
凤凰墩
作者：弘历
朝代：清
体裁：五言律诗

墩在水中央，乘閒一系航。楼台皆倒影，花木有奇芳。到必因风水，鶱如引凤凰。忽疑游惠麓，溪泛忆从梁。
凤凰墩
作者：弘历
朝代：清
体裁：五言律诗

杰阁水中央，佳名号凤凰。乐非虞帝致，诗觉谪仙长。拂席一时憩，开窗四面凉。如观子昂画，饶是益清香。
凤凰墩
作者：弘历
朝代：清
体裁：五言律诗

楼阁耸中央，相风金凤凰。漪澜倒虹彩，楣梠上纨光。涤虑在云水，怡情有缥缃。勤民缅神爵，却异屡称祥。
凤凰墩
作者：弘历
朝代：清
体裁：七言绝句

泛舟不是梁溪路，举目缘何皇甫临。结习也知未宜著，勿能忘者忆民心。
凤凰墩
作者：弘历
朝代：清
体裁：五言律诗

湖心耸层构，来往驻桡宜。楼阁肖皇甫，画图传虎儿。春烟方淡荡，新水正涟漪。大似梁溪上，维舟索句时。
凤凰墩
作者：弘历
朝代：清
体裁：五言律诗

湖里凤墩迎，游因舟便程。经年才一到，片刻又将行。座似陪月置，窗惟纳籁清。徘徊拟自问，搆筑更何情。
凤凰墩
作者：弘历
朝代：清
体裁：五言律诗

漭沆俯神池，岧峣耸画楣。将融楼雪重，欲泮渚烟迟。绘事窗中纳，芸编座里披。予心生慕处，韶乐九成时。
凤凰墩
作者：弘历
朝代：清
体裁：五言律诗

非舫弗能至，一年一再来。似兹诚慢矣，笑我何为哉。岸树阴不到，渚花香未开。秣陵莫须忆，太白早登台。
凤凰墩
作者：弘历
朝代：清
体裁：五言律诗

高屿水中央，楼头金凤凰。徒因相风色，讵是诩佳祥。望揽四邻画，到停双棹航。讶临赤霞表，徐悟俯荷塘。
凤凰墩·其一
作者：弘历
朝代：清
体裁：七言绝句

凤凰墩实肖黄埠，辛未成来世年许。然实未尝十度游，似兹兴作何劳举。
凤凰墩·其二
作者：弘历
朝代：清
体裁：七言绝句

偶因舟便一为登，虚窗四面含澄瀛。非缘昨岁缱游兴，未能忘者吴民情。
凤凰墩口号
作者：弘历
朝代：清
体裁：七言绝句

江南黄埠肖其形，湖舫流观弗舣停。飞忆民情亲切见，不关溪墅管弦听。
凤凰墩对雨
作者：弘历
朝代：清
体裁：古风

雨来西山西，凉送北窗北。佳矣妙烟容，时哉识秋德。珠玑有馀光，绮縠无定色。既以利稼穑，因之悦游陟。湖心敞高楼，娱睎停半刻。
凤凰墩放舟由长河进宫川路揽景杂咏·其一
作者：弘历
朝代：清
体裁：七言绝句

一篙春水漾文舟，便泛长河达帝州。山色溪光相罨画，湖心小憩凤凰楼。
凤凰墩放舟由长河进宫川路揽景杂咏·其三
作者：弘历
朝代：清
体裁：七言绝句

垂虹迸水落银塘，小拟洪湖石堰长。恰有侍臣董事返，秋灾细询廑维扬。
凤凰墩放舟由长河进宫川路揽景杂咏·其二
作者：弘历
朝代：清
体裁：七言绝句

青蒲白芷欲浮波，柳态花姿即渐多。底识明湖不相让，六桥一带远烟拖。
凤凰墩放舟由长河进宫川路揽景杂咏·其四
作者：弘历
朝代：清
体裁：七言绝句

几曲川途绿柳堤，遥闻钟磬出招提。今朝不必维舟访，默识禅房有旧题。
凤凰墩放舟自长河进宫之作
作者：弘历
朝代：清
体裁：七言律诗

凤凰墩上凤凰楼，已似停舟此放舟。四面波光动襟袖，三山烟霭护壶洲。满川绿芷漪纹细，隔岸青麰露气浮。便是不饥真大药，底从期羡鼎中求。
凤阳
作者：弘历
朝代：清
体裁：古风

凤阳设巡道，兼以司榷务。职可自觐见，却以卓异赴。此乃被灾地，宣召问民苦。据称慎查赈，实鲜沟壑剧。春雨沾二麦，大田胥种布。麦苗需晴晒，尚有求晴处。闻之为欣庆，更感天恩顾。颇符毕沅言，吾诗乃过虑。阅历要贵多，毋必与毋固。灾区民渐安，元气难遽复。抚循事尚繁，尔任返应速。明当即引见，特旨传铨部。
凭舆
作者：弘历
朝代：清
体裁：五言律诗

凭舆非策马，由陆御园还。老景图养体，壮心殊汗颜。稻田秧插早，渠垄水流潺。路便欣农况，徐临万寿山。
凭虚阁
作者：弘历
朝代：清
体裁：七言绝句

杰构鸡笼据迥巅，金陵胜概揽都全。晋家石马埋烟草，旧迹难寻为慨然。
凭虚阁骋望
作者：弘历
朝代：清
体裁：五言律诗

鸡鸣山上阁，骋望信怡如。北挹渺烟水，南临富井闾。画情八窗纳，春意百花舒。漫问六朝事，还同赋子虚。
凯宴毕乘舟至悦心殿·其一
作者：弘历
朝代：清
体裁：七言绝句

上巳从来合宴游，似兹凯宴得曾不。良辰盛典还多暇，耐可新波漾綵舟。
凯宴毕乘舟至悦心殿·其三
作者：弘历
朝代：清
体裁：七言绝句

土润新芜绿到阶，春光今岁识真佳。旧题粘壁閒吟过，始觉筹边悦释怀。
凯宴毕乘舟至悦心殿·其二
作者：弘历
朝代：清
体裁：七言绝句

春融琼岛翠嵚崟，别殿疏龙憩悦心。绨几兰亭观定武，恍同逸少会山阴。
出丽正门乘马沿堤阅稼之作
作者：弘历
朝代：清
体裁：古风

山庄驻踰月，屡出率肩舆。是或邻乎逸，宁不心负初。今朝欲阅稼，风日良清舒。吉骢试躬御，沿堤按辔徐。暴涨倏流过，万家安阎闾。既观河左右，多稼助长如。翼翼已结穗，庶可期满车。先是为望霖，勤祈原未虚。登秋期远哉，殷念敢懈诸。
出丽正门乘马观稼之作
作者：弘历
朝代：清
体裁：七言律诗

今岁雨旸幸时若，更欣北省率同斯。占鸣铜雀逮成矣，遂策玉骢一阅之。结穗累累瀼露润，芃苗翼翼爽风披。无容易视兹农况，两月忧勤率在兹。
出丽正门乘马观稼观堤并成是什
作者：弘历
朝代：清
体裁：古风

十馀日深居，未曾一命驾。虽日有召见，究觉多閒暇。迩来纵炎热，晓每凉风下。因之一策骑，观堤更观稼。稼既茂有成，堤亦坚无罅。习劳勤之端，重穑德之化。皇祖家法昭，讵此徒消夏。
出丽正门恭迎皇太后
作者：弘历
朝代：清
体裁：五言律诗

祗觉八朝隔，不知十里遥。秋晨气真爽，山路潦全消。欢悉凊温适，亲承甘旨调。仙庄奉文母，家法自神尧。
出丽正门恭迎皇太后即事志喜
作者：弘历
朝代：清
体裁：七言律诗

桥稳途平凤辇移，康强逢吉谒慈怡。无疆庆外有馀庆，不敢期间愿永期。檐际锤峰对阆苑，阶前列水即瑶池。神仙境蕴中和气，豫养高年百倍宜。
出丽正门恭迎皇太后至山庄即事得句
作者：弘历
朝代：清
体裁：七言律诗

日日伻人悉起居，岂同躬觐大安舆。康强真是寿无量，爱敬从知乐莫如。多稼沿途经览豫，好山满苑奉怀舒。秋阳曝处暄宜穑，恰有松风入绮疏。
出丽正门恭迎皇太后至山庄喜成是什
作者：弘历
朝代：清
体裁：五言律诗

愉怡候道边，迎驾命趋前。倍仰高龄健，都纾十日悬。山林供赏眺，温凊适清便。孝则吾何敢，暮诚过舜年。
出丽正门恭迎皇太后至山庄敬成长句志喜
作者：弘历
朝代：清
体裁：七言律诗

广仁西望是瑶池，王母云车降此时。汎洒昨宵霏细雨，晶明清晓霁高曦。三秋有象供怡豫，四海无央祝寿祺。食履倍康游揽健，欢承慈训永来随。
出丽正门恭迎皇太后至避暑山庄即事成什
作者：弘历
朝代：清
体裁：七言律诗

昨宵数问夜何如，为是连朝阔起居。老幼黔黎类善锡，动言左右史堪书。街衢已复旧观矣，警跸奚须远避诸。策马躬迎圣母喜，六旬子帝掖安舆。
出丽正门恭迎皇太后至避暑山庄喜而成什
作者：弘历
朝代：清
体裁：七言律诗

启程翼晓雨淋漓，驻跸汤泉待彴支。十日萦思一日喜，八旬圣母六旬儿。似兹游豫诚希也，祇有康强永祝之。不可不知孔子训，我惟知不忍言知。
出丽正门恭迎皇太后至避暑山庄喜而成什
作者：弘历
朝代：清
体裁：七言律诗

岁岁兰衢迓凤銮，十朝翘企一朝宽。高年养志奉游豫，衷愫颙躬祝适安。近驻缓行斯莅止，明山秀水总承欢。谆谆慈谕期恒例，祇有钦遵无别端。
出丽正门恭迎皇太后至避暑山庄喜而成什
作者：弘历
朝代：清
体裁：七言律诗

昨晓欲霖虑岭崇，今朝快霁迓徽宫。寿无量故福无量，喜有同因颂有同。鹤是仙禽依砌下，松为贞树列庭中。斋前恒奉慈颜顾，万岁千秋乐莫穷。
出丽正门恭迎皇太后至避暑山庄喜而成什
作者：弘历
朝代：清
体裁：七言律诗

朝晴夜雨符汛洒，路左迎銮此夙兴。十日牵萦欣大慰，万年康健福骈膺。惟兹避暑期恒豫，不觉乔龄逐渐增。欲拟求仙为驻景，秦皇汉武有明徵。
出丽正门恭迎皇太后驾至山庄
作者：弘历
朝代：清
体裁：五言律诗

昨宵霏细雨，诚恐碍舆行。半夜全开霁，欢生策马迎。康强缘大德，游豫喜西成。自益无疆寿，讵惟必得名。
出丽正门恭迎皇太后驾至山庄
作者：弘历
朝代：清
体裁：七言律诗

策骢山市迓金舆，七日翘心一日纾。仙地清凉宜摄养，云斋松鹤奉兴居。爱看昼影偏迟砌，便有炎风解避疏。食履高年增健旺，乐同天下始从予。
出丽正门恭迎皇太后驾至山庄驻跸
作者：弘历
朝代：清
体裁：五言律诗

七朝行殿隔，十里策骢迎。固是起居悉，宁纾悬企诚。仙庄开詄荡，爱日仰光明。宝穑沿途好，知堪豫懿情。
出丽正门恭迎皇太后驾至避暑山庄作
作者：弘历
朝代：清
体裁：七言律诗

一日后违八日迟，不眠数问夜何其。欣知此际临安辇，恭迎先期候野逵。曰喜真成莫大喜，如斯实愿万年斯。康强福寿诚谁并，祇以德崇用受禧。
出丽正门恭送皇太后启銮之作
作者：弘历
朝代：清
体裁：七言律诗

今巡步辇奉慈欢，程近先行取日宽。仍拟御园共朝到，钦承懿训永年刊。前旌岭路瞻徐发，后轫仙庄驻暂盘。去送来迎意何极，南山为祝镇斯看。
出丽正门祈雨观稼即事有作
作者：弘历
朝代：清
体裁：古风

昨夏此地雨旸时，口外田功胜口内。今春京畿雨旸时，口内田功胜口外。到之翼日即沾霖，众喜带来泽深濊。树姿草色胥发苏，鹿多育子领游快。无何荏苒度居诸，甫喜利农旋恐最。即今又复霁旬半，依然望泽炎歊逮。亲诣神祠为民祈，山云冀行施澍霈。调燮无能过自责，代天济物惟神赖。回舆因便阅田功，发苗结穗似可待。或者地吏饰予观，未经见者苶必倍。靡不宗兮思云汉，心焦待沛恩宥罪。过午阵雨不成寸，谓诚感哉滋愧大。
出丽正门策马观农
作者：弘历
朝代：清
体裁：古风

披襟觉峭寒，彻夜天澄朗。诘旦视事毕，策马观农往。弥月未据鞍，无逸陡廑想。鸣鞭出丽正，吏民胥欢仰。雨旸幸时若，山田如助长。绿云已结穗，伫待黄云穰。斯时敢即安，曰又祝无象。
出丽正门策马观稼
作者：弘历
朝代：清
体裁：古风

北界今年幸，时旸复时雨。秋来气倍爽，云间净碧宇。策马一观稼，未出十日许。助长见山田，翼翼芃禾黍。苗秀秀而实，一如鲁论语。此后愿多晴，晶阳暴与与。鞭辔觉生疏，老至壮过去。因悟为学方，自强莫辞苦。
出丽正门策马观稼
作者：弘历
朝代：清
体裁：古风

山庄驻月馀，愁喜各半分。喜以望雨雨，愁以惧云云。而觉愁胜喜，兼以清弱闻。继清黄并涨，民艰廑以殷。今朝晴乃定，宛出丽正门。策马观农功，怒长禾黍纷。率已苗而秀，秋阳暴絪缊。万宝冀可成，那能不意欣。登场尚远哉，惟是增惕寅。
出丽正门策马阅堤阅稼
作者：弘历
朝代：清
体裁：古风

万里无片云，山风拂朝爽。数日祇高居，翻以閒为怏。策马一出游，讵畅游观赏。阅堤兼阅稼，有事宁虚往。禾黍胥吐穗，时旸资勃长。�雨既非霪，涨弗致沆漭。堤实高出河，彻桥惜费枉。细事亦廑心，要务敢忽想。
出丽正门观稼
作者：弘历
朝代：清
体裁：七言律诗

五日秋旻喜快晴，山庄气爽更风清。式瞻农瑞鸣雀报，略愧人欣策马行。潦水尽潭崖岸阔，烈阳暴坂黍禾平。所希多赐宜旸贶，高下田胥万宝成。
出丽正门观稼
作者：弘历
朝代：清
体裁：七言律诗

碧天高朗金阳曝，几暇乘凉策马予。体贴众情都跃跃，揽观多稼信与与。未臻场纳敢有喜，前切农愁幸弗虚。益壮老当常已励，木兰秋狝自如初。
出丽正门观稼之作
作者：弘历
朝代：清
体裁：古风

山庄驻弥月，几忙出游寡。今朝风日佳，观稼试乘马。忆昔日策骑，众无甚奇者。古稀兹偶为，众喜是何也。少见以为奇，人情率可写。而自不觉老，犹然吟笔把。始至税驾时，绿苗方遍野。斯观已结穗，与与翼翼亚。讶此流阴速，时刻不相假。去岁霜降早，逮丰忽抛舍。以此市粮贵，出粜平其贾。益祝八九月，霜迟锡民嘏。
出丽正门观稼作
作者：弘历
朝代：清
体裁：七言律诗

五月驻兹七月半，观农一出御青骢。试看翼翼与与者，都在勤勤念念中。雨不愁多根柢润，旸诚宜暴粒浆充。那能弗慰慰犹悚，影响惠从夙励衷。
出丽正门观稼作
作者：弘历
朝代：清
体裁：七言律诗

山庄驻跸月馀过，策马孟秋出阅禾。大胜昨年祈泽况，虔蒙苍昊锡恩多。与与穗结图雅什，叠叠捷传近凯歌。戢武庆农惟戒满，冰渊敬凛敢言佗。
出丽正门观稼叠去岁诗韵
作者：弘历
朝代：清
体裁：七言律诗

閒居稀出逸嫌过，命骑晨凉观稼禾。时雨时旸昨年似，曰钦曰惕昊恩多。苗秾穗结叶农谚，近慰远愁盼捷歌。斯况夏秋阅三载，不胜惭愧那尤佗。
出丽正门观稼并阅堤工有作
作者：弘历
朝代：清
体裁：五言律诗

昨岁发山水，恤恩次第行。葺居兼禦涨，役举视工成。出阅无非事，图安肯懈诚。迩来幸时若，益慎敢怡情。
出丽正门观稼有作
作者：弘历
朝代：清
体裁：古风

当春塞外雨应时，黍高禾矮早种之。季夏初到殊昔观，青苗布野菁葱齐。寖寻中浣及下浣，优霖屡霈虞过其。询之畺吏称无碍，山涨易消资渥滋。驰问京畿似此否，报霖过此然及时。两朝晴定出阅稼，蓊芃满目匪所思。拔颖结穗争怒发，谁为助长迅若斯。近远悬念同少慰，西成虔待犹孜孜。
出丽正门观稼阅堤之作
作者：弘历
朝代：清
体裁：古风

策马出观稼，历来率成例。忆七旬以前，众视为常事。何乃近年间，都欣称罕瑞。侵寻臻耄耋，而自觉犹未。旸雨幸若时，黍禾已吐穗。祝如是两月，又可稔秋遂。前此暴涨发，低处致浸被。山涧落甚速，田无恙有利。室庐或颓垫，亦关民生计。随行者辎重，间有致沉失。即命大臣勘，轻重赉次第。旧堤或卑薄，示令增补暨。山庄经百年，已自成都会。一劳筹永逸，肯惜帑项费。伏秋南河汛，安澜更廑意。
出伊玛图口
作者：弘历
朝代：清
体裁：七言律诗

塞山千里是周阹，出栅依然见室庐。廿日狝蒐止适可，九秋囷鹿幸丰馀。村村烟火关民计，处处耕桑异古初。保泰诘戎胥要务，深宫高养敢萌予。
出伊逊崖口至张三营行宫作
作者：弘历
朝代：清
体裁：七言律诗

伊逊由进复由还，半月风光贬眼间。向暖面看迎绿树，经霜背指别苍山。恩颁猎骑都凫藻，稔穫农村鲜鹄颜。日盼官军歼逆寇，问邮午夜未心閒。
出入贤良门观射叠己卯诗韵
作者：弘历
朝代：清
体裁：七言排律

奎画四言垂训良，心殷董正企明扬。率因佐治吉惟士，用以淑民道在王。每岁诘戎临发驾，预期观德试当场。昔曾亲御励无逸，今则坐凭愧异常。幼即精勤五射习，耋犹劼毖万几忙。世年示度哈萨部，诸卫如教贞观皇。迅矣居诸诚足惜，勖哉宵旰此仍蘉。曾元聪听加之意，永保天庥四海疆。
出关
作者：弘历
朝代：清
体裁：七言律诗

出关马上益逢凉，迤逦山蹊度野庄。峡水易流潦未逮，秋田薄穫圃馀藏。飞鸿嘹唳高还下，叠树菁葱绿间黄。吟绪今来图少辑，其如触目有题偿。
出口
作者：弘历
朝代：清
体裁：七言绝句

山自穹窿水自潺，扼吭朔塞此雄关。当年万里朱殷地，巡狩三秋数往还。
出口杂咏·其一
作者：弘历
朝代：清
体裁：七言绝句

诘旦鸣鞭趁晓凉，白云远峤复苍茫。黍禾已勃宁晴好，自哂吾怀曷有常。
出口杂咏·其三
作者：弘历
朝代：清
体裁：七言绝句

万峰浓濯翠芙蕖，南北堤防慨想馀。今日玉关为外户，年年巡狩奉安舆。
出口杂咏·其二
作者：弘历
朝代：清
体裁：七言绝句

塞田每看好秋成，绿茂弥冈已慰情。暗卜有收疑信半，大都期望忌其盈。
出口杂咏·其五
作者：弘历
朝代：清
体裁：七言绝句

岩关背指障崔嵬，塞外岚光直北开。真是不征闾左富，圣人深意示招徕。
出口杂咏·其四
作者：弘历
朝代：清
体裁：七言绝句

轻云不雨风含爽，迤逦山行那觉尘。自是玉骢黄伞盖，却欣蔽日惠多人。
出古北口
作者：弘历
朝代：清
体裁：七言律诗

两年未此度岩关，昔岁情怀想像间。戎诘敢因忘祖制，欢承那再奉慈颜。闾阎滋庶筹衣食，市肆无征任往还。承德府新兴学校，兼观士习可雍娴。
出古北口
作者：弘历
朝代：清
体裁：古风

前朝霖雨潮河涨，浮桥促就待马上。辎重一一命徐渡，争进拥挤反无当。巡狩从来寓习军，何妨小试善将将。塞关岁岁常经过，居民识熟无烦诃。关外舆梁驾未得，避潦有路遵岩阿。塞田不与内地同，最虑山水当其冲。低粱高黍胥芃芃，山水骤过沙压蓬。一隅亦廑灾民穷，惟祈九宇均歌丰。
出古北口
作者：弘历
朝代：清
体裁：七言律诗

千载岩城虽就隤，亦馀埤堄枕崔嵬。藉看历代兴亡迹，不外一言德险该。禾黍青葱经雨复，黔黎踊跃识銮来。守斯足矣为门户，惭愧伊犁万里恢。
出古北口
作者：弘历
朝代：清
体裁：五言排律

塞有塞之意，古来畏北人。发端始苏李，扼险自嬴秦。征战多伤害，戍屯良苦辛。难言惟守在，得要亦相亲。即此往来度，恒联中外臣。敕几勤一已，施惠接嘉宾。敢不遵家法，宁徒事豫巡。舒怀摛五字，揭义示千春。
出古北口
作者：弘历
朝代：清
体裁：七言律诗

按顿行宫清跸移，岩关度处爽风披。今来古往供诗料，败垒颓垣入画姿。万里原非一时举，一心恒系万年思。固知不藉兹为守，却恐侵寻或守兹。
出古北口
作者：弘历
朝代：清
体裁：古风

柔金胜刚金，生水自倍蓰。秋初涨潮河，势过昨岁已。而何新筑城，啮根复致圮。赖人知预防，避潦早迁徙。所以灾转轻，不幸中幸耳。经过涨已消，沙痕存岸涘。颓墙埋草木，原占川路峙。再筑仍再倾，当让地于水。宣命罢重为，庶免纷更屡。如云弛禦边，禦边岂系此。
出古北口
作者：弘历
朝代：清
体裁：七言律诗

栖山驾海带秦辽，拓抱中原迥近霄。此日无烦誇地险，当年见说控天骄。金瓯讵恃一丸固，玉烛恒惭六幕调。来往巡农兼阅武，万年家法仰神尧。
出古北口
作者：弘历
朝代：清
体裁：七言律诗

潮河水弱翕循川，异涨冲城缅昔年。一自让流乃无事，即云防北讵斯然。清时避暑常来往，到处敕几励惕乾。遗迹胜朝多败垒，盖馀百岁息烽烟。
出古北口
作者：弘历
朝代：清
体裁：古风

秋狝岁常经，岩壑悉曲折。临洮及瀛海，一带如眉列。废兴怀千古，守德可无设。即今乃外户，何用增筑缺。关外夏报旱，赤地愁龟裂。为之祈甘霖，虽沾恐过节。按辔兹历览，殊与所虑别。山巅固稀种，种亦多夭札。稍下及谷中，芃芃原穗结。十分则已失，仍可望七八。所以市廛间，米价原一辙。前途则未知，讵可即怡悦。
出古北口
作者：弘历
朝代：清
体裁：七言律诗

缪寻遗迹问燕秦，埤堄栖荆雉堞堙。不信匈奴号骄子，端知嬴政是痴人。懋迁已见闾阎富，勤朴还蕲俗尚淳。百岁熙和经外户，黔黎欣奉属车尘。
出古北口
作者：弘历
朝代：清
体裁：七言律诗

腻雨一朝别御苑，朗晴三日出雄关。四夷守在奕叶示，千古递兴方寸间。翼翼与与阅农况，林林总总切民艰。答阳行馆午前到，摛句清消片刻閒。
出古北口
作者：弘历
朝代：清
体裁：七言律诗

莫问临洮及沧海，爱看云白与山青。出关爽气迎人面，入画秋光惬性灵。何代堤防此乘障，常时来往似行庭。可知守德胜守险，益凛冰渊祝太宁。
出古北口
作者：弘历
朝代：清
体裁：七言律诗

霁景嶙峋朗晓山，古来控北数雄关。常修塞狝三秋过，早见岩枫一树殷。埤堄几重就颓废，工商万室辏廛阛。于今惟廑怀柔备，外户伊犁讵此閒。
出古北口·其一
作者：弘历
朝代：清
体裁：七言绝句

塞关岁岁此途遵，阛阓欢欣接驾民。祇有殷勤筹富教，那更往事说嬴秦。
出古北口·其一
作者：弘历
朝代：清
体裁：七言绝句

塞隘近如国北门，栖岩底事整颓垣。阓阛列肆无征赋，一百年来沐厚恩。
出古北口·其一
作者：弘历
朝代：清
体裁：七言绝句

嵬巡又此出长关，便觉迎来爽满颜。秋塞已开峰伍伍，晓空犹挂月弯弯。
出古北口·其一
作者：弘历
朝代：清
体裁：七言绝句

浮翠千峦烘晓晴，观民按辔出长城。天然龙干分南北，便觉爽风拂面迎。
出古北口·其一
作者：弘历
朝代：清
体裁：七言绝句

闉阇栖嶂迥嶙峋，望幸黎元迓跸巡。虽是一年经一度，怜他每度较前亲。
出古北口·其三
作者：弘历
朝代：清
体裁：七言绝句

关外从来禾黍佳，夏田饱看蔚苗皆。歉馀况复秋成远，不敢欣怀祗惧怀。
出古北口·其三
作者：弘历
朝代：清
体裁：七言绝句

去年塞坂微嫌旱，今岁山田幸兆丰。未逮登场知未定，越因切切惕吾衷。
出古北口·其三
作者：弘历
朝代：清
体裁：七言绝句

水抱山环盘曲蹊，两行绿柳布阴齐。今来幸似去年景，禾黍乡中度䡶輗。
出古北口·其三
作者：弘历
朝代：清
体裁：七言绝句

萦纡石栈亸鞭过，苍绿千林锁髻螺。色合国言纽斡哩，乃知金史译成讹。
出古北口·其三
作者：弘历
朝代：清
体裁：七言绝句

鬼工犹恐不能兼，人力安施峭壁尖。设使千秋无此迹，至今谁复笑蒙恬。
出古北口·其二
作者：弘历
朝代：清
体裁：七言绝句

北门锁钥重提封，组练旌旗列几重。谩道清时全不用，听教例事耀军容。
出古北口·其二
作者：弘历
朝代：清
体裁：七言绝句

将谓秋风出塞凉，日中婪热拂征裳。金官酌剂人知否，火迫良田穗染黄。
出古北口·其二
作者：弘历
朝代：清
体裁：七言绝句

潮河如带向南流，败垒颓垣不事脩。设待脩兹为守禦，系桑已是失长谋。
出古北口·其二
作者：弘历
朝代：清
体裁：七言绝句

綵亭预祝贡舆情，不说由来事已成。且喜未曾费物力，碧天云净朗秋晴。
出古北口·其二
作者：弘历
朝代：清
体裁：七言绝句

遗迹何须叹祖龙，千秋炯鉴慎边封。野桥涨水潮河急，昨晚山云西北浓。
出古北口·其四
作者：弘历
朝代：清
体裁：七言绝句

兴州厄鲁例来迎，效力驰驱各尽诚。三十年前皆劲敌，念兹惟益凛持盈。
出古北口·其四
作者：弘历
朝代：清
体裁：七言绝句

出关例看秋成好，今岁秋成倍往时。迎驾有来诸扎萨，北东言更胜于斯。
出古北口·其四
作者：弘历
朝代：清
体裁：七言绝句

身先从来雨不辞，鸣鞭迤逦破烟丝。予心自有惬怀处，正是秋田结穗时。
出古北口作
作者：弘历
朝代：清
体裁：五言律诗

三更作微雨，一寸未成泥。晓霁风吹爽，遥山云散齐。出关麦铺盛，堆圃穗犹徯。仍祝多晴好，凭舆意怵兮。
出古北口作
作者：弘历
朝代：清
体裁：七言律诗

古北由来历代关，难穷旧事废兴间。即看伊犁耕和织，奚论山庄往与还。今昨北南较旸雨，内赢外逊异循环。独欣望雨雨而霁，七字舒心朗对山。
出古北口作
作者：弘历
朝代：清
体裁：七言律诗

古北雄关为近廷，行围避暑岁常经。汉唐宋明宁是有，南朔东西莫不庭。目送流云归岭白，心苏新颖共塍青。迎来嘉客先询稼，优雨群欣渥似丁。
出古北口作
作者：弘历
朝代：清
体裁：七言律诗

启程前已雨沾优，麦报丰收禾黍稠。古北今欣度内外，夏中景实惬巡游。路无泥泞宜行旅，民有欢颜乐给求。惟是靖邪尚廑捷，逮三年矣自含羞。
出古北口作
作者：弘历
朝代：清
体裁：七言律诗

岩城高下踞崔嵬，让水平川百丈开。古季防秋真足鄙，清时避暑更谁猜。课官月出非辽远，卫士番更听往回。曰此雄关关讵此，伊犁外户靖边埃。
出古北口作
作者：弘历
朝代：清
体裁：五言律诗

晓行趁凉景，早到亦便宜。润野无尘土，霁天有爽飔。北南胥好稼，俯仰协佳词。一种增惭处，三番望捷思。
出古北口作
作者：弘历
朝代：清
体裁：七言律诗

秦代长城太古秋，清时来往习秋蒐。刀耕火种率由出，垒败垣颓那藉脩。真是不征讥亦简，幸因弗涝穫还稠。度关多稼欣逢庆，一百年前有此不。
出古北口作
作者：弘历
朝代：清
体裁：七言律诗

秦汉以来扼要边，潮河古岭自山川。逮其守此已失半，可不慎乎在得全。万里伊犁不殊尔，千秋柔远庶廑焉。昨来天寿成分咏，既为悯然更悚然。
出古北口作
作者：弘历
朝代：清
体裁：七言律诗

秦筑长城土色紫，因名紫塞至今贻。残垣剩堵依然见，冠岭梯岩那搆思。兴者不知作者苦，前人徒遗后人嗤。塞边使不侵中国，边境而今岂谓斯。
出古北口作·其一
作者：弘历
朝代：清
体裁：七言绝句

昨夜微阴诘旦晴，千山翠色益晶明。今朝秋末三庚尽，便有凉风马上迎。
出古北口作·其一
作者：弘历
朝代：清
体裁：七言绝句

晓色沧凉满谷寒，高峰才见日三竿。昨朝午热知何处，水抱山萦隔几盘。
出古北口作·其三
作者：弘历
朝代：清
体裁：七言绝句

因山为市操奇赢，列贩从来不事征。百岁老人歌厚德，街旁一例执香迎。
出古北口作·其三
作者：弘历
朝代：清
体裁：七言绝句

多稼今秋内外同，未登场敢道绥丰。山村却报迎人象，老幼都看喜气融。
出古北口作·其二
作者：弘历
朝代：清
体裁：七言绝句

锁钥寻常壮北门，栖岩秦垒至今存。戒严守此应迟矣，贻笑那堪更仆论。
出古北口作·其二
作者：弘历
朝代：清
体裁：七言绝句

雉堞依然栖绝峰，亡秦宁可恃提封。若无竟海岩岩者，今日谁因笑祖龙。
出古北口作·其四
作者：弘历
朝代：清
体裁：七言绝句

高下秋田苗总芃，果然关外胜关中。宜旸迩日心诚慰，因慰翻殷惧满衷。
出古北口即事
作者：弘历
朝代：清
体裁：七言律诗

东方晓日万峰明，山路盘旋策马行。岩堞轴颓半有址，市廛栉比永无征。旅人那虑渐石泞，农父偏欣晒麦晴。让水即为治水策，费财奚事筑边城。
出古北口即事四首·其一
作者：弘历
朝代：清
体裁：七言绝句

千山雨过水归壑，五日晴浮爽拂人。古北年年虽熟路，一番秋景一番新。
出古北口即事四首·其三
作者：弘历
朝代：清
体裁：七言绝句

山蹊避潦昔曾经，廿里行宫午憩停。厄鲁兴州来扈驾，哈邦弗著戴花翎。
出古北口即事四首·其二
作者：弘历
朝代：清
体裁：七言绝句

潮河波涌搆桥艰，野舫乘浮过石滩。负捆牵驮争问渡，满川旅况驻骢看。
出古北口即事四首·其四
作者：弘历
朝代：清
体裁：七言绝句

隔河迎驾毕招来，奔走宣劳实壮哉。一百年前此关外，却看颓废有屯台。
出古北口叠乙未旧作韵
作者：弘历
朝代：清
体裁：七言律诗

部覆蔡元修塞疏，钦观实录圣谟贻。安民修德垂昭训，绳武铭心切永思。拓土因资众人力，宁边或免后儒嗤。伊犁万里夜行旅，谁复塞关昔例斯。
出古北口叠乙未诗韵
作者：弘历
朝代：清
体裁：七言律诗

惠远诘戎兼避暑，良规何莫祖功贻。往来古北不觉老，跋涉泥涂却切思。曰此汉边宁可恃，称他秦置祇留嗤。伊犁耕牧恒廑意，即谓岩疆防异斯。
出古北口咏事
作者：弘历
朝代：清
体裁：七言律诗

古北今成夜户开，山庄避暑复兹来。有怀莫致雄关守，无党惟欣王道恢。沙压水冲馀废址，岩梯岭冠尚存台。弗资民力那能此，似此劳民信可咍。
出古北口咏事
作者：弘历
朝代：清
体裁：七言律诗

曰旸曰雨若诚时，历览农功慰在兹。避暑仍斯出古北，谒陵由彼就云逵。雄关锁钥曾何藉，神器金汤久系思。欲拟陪都赋前烈，山庄今合简题诗。
出古北口咏古
作者：弘历
朝代：清
体裁：五言排律

夜雨朝晴候，襟燕带塞关。辽哉绵万里，壮矣据千山。岂复藩篱固，谁知肘腋间。鬼工犹觉费，民力信其艰。此日滋耕凿，行秋每往还。不随今古变，一片岭云閒。
出古北口得诗四首·其一
作者：弘历
朝代：清
体裁：七言绝句

年年狝狩此经过，外户何须亟禁诃。天捲秋云归塞岭，潦收川水退潮河。
出古北口得诗四首·其三
作者：弘历
朝代：清
体裁：七言绝句

从征新附赋归欤，乐土兴州安室庐。齐礼渐教遵式度，虔随典属迎銮舆。
出古北口得诗四首·其二
作者：弘历
朝代：清
体裁：七言绝句

绥丰关外可能同，马上昨犹卜度中。佳象今朝真目击，村村比栉更崇墉。
出古北口得诗四首·其四
作者：弘历
朝代：清
体裁：七言绝句

口北耕民来往熟，不讥更不必言征。试询惯事游辞者，应作何为塞上行。
出古北口感怀
作者：弘历
朝代：清
体裁：五言律诗

古北复鸣鞭，今秋殊往年。异常经潦涨，格外命恩宣。庐舍苟完矣，雉墉未筑焉。长城真自坏，触景倍悽然。
出古北口有怀
作者：弘历
朝代：清
体裁：七言律诗

前朝澍雨傍山行，迤北今看沟浍盈。潦甫退川涨痕在，日方升岭晓凉迎。黍禾铺野绿云润，埤堄连峰古画横。逮守斯为守已失，万年不尽保基情。
出古北口用辛亥年书苏东坡书传尧典语韵并作迥环韵体·其一
作者：弘历
朝代：清
体裁：七言绝句

尧咨岳事注坡东，井浚廪涂野语同。兼识放勋八十六，月正肖授位之终。
出古北口用辛亥年书苏东坡书传尧典语韵并作迥环韵体·其二
作者：弘历
朝代：清
体裁：七言绝句

周甲难为位始终，何期昊贶竟尧同。出关今日吟旧句，避暑寻常北以东。
出古北口阅稼喜而有作
作者：弘历
朝代：清
体裁：七言律诗

关外田强内素知，况闻春月雨频施。麦皆晒穗如云胜，禾普抽苗饮露滋。峰每作霖润及壤，宇常收雾朗宜时。阴浓目送西南盛，曾否优沾心与驰。
出哨
作者：弘历
朝代：清
体裁：古风

出哨历山田，纳稼率已毕。町疃圃场间，崇墉积一律。往岁霜降早，晚荞或致失。今岁霜降迟，收荞倍坚实。陇蜀望全副，索绹葺庐室。不饥自鲜盗，村村乐宁谧。椎髻蓬头辈，迎跸里门出。尔我诚何脩，幸兹遇丰吉。
出哨
作者：弘历
朝代：清
体裁：五言律诗

出哨坐舆行，例然不欲更。棉披满谷暖，玉积数峰晴。散遣北藩骑，评量秋谳情。围场一再减，所获尚丰盈。
出哨
作者：弘历
朝代：清
体裁：五言律诗

出哨登平陆，行行见野庄。千山栖晚稼，一岭隔秋霜。穫祗常年半，较犹内地强。釜炊赖少济，慰不扺忧长。
出哨
作者：弘历
朝代：清
体裁：五言律诗

出哨过岩柴，山川顿尔殊。可耕地无隙，有穫户多愉。为喜食衣足，宁询赋税输。觐光殷父老，莫漫警前途。
出哨
作者：弘历
朝代：清
体裁：五言律诗

哨里今秋暖，峭寒出哨逢。化工具神运，天爱有殊钟。筑奏风鸣樾，画张雪积峰。行宫原避冷，拈咏得从容。
出哨
作者：弘历
朝代：清
体裁：五言律诗

此进还此出，人情率习常。向南因渐暖，白露未为霜。九月尚迟穫，千村始筑场。雨滋弗种麦，翻垡总农忙。
出哨
作者：弘历
朝代：清
体裁：七言律诗

纳稼都完民气和，往来廿日觉无何。讵贪朔塞连围乐，且喜山村高廪多。閒却鹰韝徐骏骑，驮来鹿角簇封驼。帷宫赋就权韬笔，触绪依然事一哦。
出哨口见村居秋成颇佳诗以志事
作者：弘历
朝代：清
体裁：五言排律

东进由西出，轮年景顿殊。柳条横野限，枫色隔峰无。火种山皆濯，霜收圃不孤。行行接民舍，历历验农劬。虎落一家聚，鱼鳞薄赋输。幸逢今岁耳，敢忘去年乎。纵见高囷慰，还怀漏釜吁。何非廑民莫，岂曰事游娱。
出哨驻张三营行宫作
作者：弘历
朝代：清
体裁：七言律诗

出哨行宫驻翠旄，木兰北望兴犹豪。往来几日无多子，窗牖明曦尔许高。先节黄花标菊逸，经霜绿树识松操。诸藩散遣教归去，行赏因之奖众劳。
出塞杂咏用上平声韵·其一
作者：弘历
朝代：清
体裁：七言绝句

雕舆绣羽飒金风，晓发都城旭影红。十部箫韶翻似海，三千车骑气如虹。
出塞杂咏用上平声韵·其七
作者：弘历
朝代：清
体裁：七言绝句

警跸何劳健骑趍，会同中外岂伊殊。王庭围合春风满，幔屋筵开湛露濡。
出塞杂咏用上平声韵·其三
作者：弘历
朝代：清
体裁：七言绝句

静夜离宫月在窗，独裁章奏灺金釭。雁鸣远浦传霜信，人过孤村引吠厖。
出塞杂咏用上平声韵·其九
作者：弘历
朝代：清
体裁：七言绝句

铁骑番儿雁字排，霜锋掌样净磨揩。新丰空有如渑酒，辜负当年白鼻騧。
出塞杂咏用上平声韵·其二
作者：弘历
朝代：清
体裁：七言绝句

边关峰色翠芙蓉，万古堤防笑祖龙。守德由来胜守险，金汤礼义是提封。
出塞杂咏用上平声韵·其五
作者：弘历
朝代：清
体裁：七言绝句

极北山高近紫微，片云常作雪霏霏。黄羊白鹿铺平野，好试今秋第一围。
出塞杂咏用上平声韵·其八
作者：弘历
朝代：清
体裁：七言绝句

漫道陈仓获碧鸡，天狼一色万头齐。蒲萄酿酒燕支色，不数江南数北鞮。
出塞杂咏用上平声韵·其六
作者：弘历
朝代：清
体裁：七言绝句

龙沙八月似冬初，献赋长杨满属车。最爱枫林新似染，折来题句手亲书。
出塞杂咏用上平声韵·其十
作者：弘历
朝代：清
体裁：七言绝句

日射高峰紫雾开，骖驔羽骑蔽山来。鸾旗影飏云林外，清跸声声北狩回。
出塞杂咏用上平声韵·其十一
作者：弘历
朝代：清
体裁：七言绝句

平明雨洗属车尘，蹀躞骅骝称意驯。濯濯烟鬟看黛重，萋萋麦垄爱青新。
出塞杂咏用上平声韵·其十三
作者：弘历
朝代：清
体裁：七言绝句

青兕黄牛满泽原，欣看天饷助归辕。戍儿夜半吹�笛，此日春风度玉门。
出塞杂咏用上平声韵·其十三
作者：弘历
朝代：清

青兕黄牛满泽原，欣看天饷助归辕。戍儿夜半吹𦍑笛，此日春风度玉门。
出塞杂咏用上平声韵·其十二
作者：弘历
朝代：清
体裁：七言绝句

塞上山高截片云，常看晴雨半峰分。三千色目熊罴士，十二天闲骥騄群。
出塞杂咏用上平声韵·其十五
作者：弘历
朝代：清
体裁：七言绝句

时巡讵止阅边关，喜见年丰一解颜。摇飏翠华佳气满，都中争道六龙还。
出塞杂咏用上平声韵·其十四
作者：弘历
朝代：清
体裁：七言绝句

当年胜事纪呼韩，从猎争如各部攒。羊酪马酮都献赆，旋收归辔别兴安。
出塞杂咏用上平声韵·其四
作者：弘历
朝代：清
体裁：七言绝句

塞上峰峦万景奇，笳声傍晚谱凉伊。玉台叠进琉璃酒，毡屋周悬虎豹皮。
出山庄北门瞻礼梵庙之作
作者：弘历
朝代：清
体裁：七言律诗

许多梵宇因平远，何事区中邪教张。挞伐六军宁可罢，迁延三载尚如常。化民无德诚忸切，督将惟严令武扬。六十年馀外夷服，却惭授政戢斯狂。
出山庄北门瞻礼梵庙之作
作者：弘历
朝代：清
体裁：七言律诗

避暑庄居三月多，有秋秋仲景晴和。劳心军务及捷信，散志须弥与普陀。来觐外藩都豫悦，岂知衷曲尚蹉跎。转旋祝赖乾坤佑，靖逆安民听凯歌。
出山庄观农务即事得句
作者：弘历
朝代：清
体裁：古风

我至山庄将半月，迩逮旬朝未命舆。虽然咨政日宣召，筹笔既罢多暇馀。高居岂曰所无逸，廑心农务应阅诸。夏雨既渥非霪潦，赫曦晅之助长如。累累已有结穗者，十日以前观顿殊。更殷此后祝时若，西成庶足慰田夫。
出山庄诣溥仁寺瞻礼
作者：弘历
朝代：清
体裁：五言律诗

梵宇建多年，每来展谒虔。过河无盛潦，满谷有良田。即看西成近，稍纾午夜悬。仁皇贻乐利，溥被浃垓埏。
出山海关作
作者：弘历
朝代：清
体裁：七言律诗

并山临海守原固，辽矣长城那守齐。重镇徒防永平左，大军早过顺天西。彼非设险况失德，我以同心自受禔。今日两京为坦路，小哉何用说丸泥。
出崖口
作者：弘历
朝代：清
体裁：五言律诗

亦复从流下，围期蒇以全。由来戒忘返，习与性成然。出口河九曲，随天日左旋。都虞今岁冷，依旧景暄便。
出崖口
作者：弘历
朝代：清
体裁：五言律诗

围期减两日，百里更偷程。图展衷怀切，兼纾慈念萦。武谟良具蒇，农务幸丰成。南望山庄近，仍驰进鹿伻。
出崖口
作者：弘历
朝代：清
体裁：五言律诗

猎返循流下，峰形九转皴。围期仍致减，悬念欲因申。边限绿柳在，途登黄土新。沿观深慰者，原复见高囷。
出崖口
作者：弘历
朝代：清
体裁：七言律诗

甘日木兰事大蒐，惠遐示度礼粗脩。罢围才出峭崖口，遵路旋过野渡头。漫恋友群歌悉率，恰欣场圃报登秋。山庄锡宴应聊驻，怀远宁教恺泽稠。
出崖口·其一
作者：弘历
朝代：清
体裁：七言绝句

水抱山环历几重，猎场出便阅村农。塞田节令先一月，纳稼全疑届孟冬。
出崖口·其一
作者：弘历
朝代：清
体裁：七言绝句

溯洄九曲溯游返，回顾层峰云外尖。散遣一千二百骑，由来从兽戒无厌。
出崖口·其三
作者：弘历
朝代：清
体裁：七言绝句

猎场出即有烟村，比栉崇墉积圃垣。额庆今秋诚倍穫，当何承此自思存。
出崖口·其二
作者：弘历
朝代：清
体裁：七言绝句

今岁兰中暖异常，林迟叶落绿兼黄。两峰排闼天垂碧，似破奇悭待句偿。
出崖口·其二
作者：弘历
朝代：清
体裁：七言绝句

诘戎聊寓习威仪，往不迁延反不迟。急欲山庄申定省，近年每复减围期。
出崖口作
作者：弘历
朝代：清
体裁：七言律诗

君职诘戎率蒇为，出崖口合御车宜。明秋禁苑开八庆，后岁山庄望九期。未致政宁当自逸，拟临观敬效前规。能如是否心诚愿，虔待天恩佑赉垂。
出崖口作
作者：弘历
朝代：清
体裁：五言律诗

崖口临秋季，景光又一新。辎装载三获，村落见高囷。潦尽鸣寒濑，林稀露众皴。最怜石田熟，茅屋尚多贫。
出师
作者：弘历
朝代：清
体裁：古风

出师在何所，仍在西北荒。渠魁既未获，丑逆因跳梁。留处军原寡，计月输糇粮。协力剪渠羽，中路乃乖张。反戈忽内向，百骑曾奚当。犯台夺军食，遂致大獗猖。回思去年来，饥赈乱与康。谁知煦妪恩，不足怀豺狼。我直彼则曲，六师宜张皇。以正讨凶乱，言顺气倍强。劲卒简子弟，召募非编氓。储胥发帑项，赋役非加常。其间或雇赁，仍令计价偿。究不无劳民，宽赋颁十行。内安外易攘，逆靖顺受庆。丙夜筹军机，九微对烛光。宴乐弗耽盘，敉宁期久长。出师匪得已，永言示大方。
出府城门阅滹沱河作
作者：弘历
朝代：清
体裁：七言律诗

滹沱廑阅出权城，积雪遥峰空宇晴。虽遇涨秋仍旧贯，既然归壑弗新营。老扶幼挈数无万，色悦颜和合一诚。略喜不为民所畏，多年保赤悉吾情。
出府城门阅滹沱河有作
作者：弘历
朝代：清
体裁：古风

滹沱昔为患，丙岁为修治。筑坝挑水溜，贤臣至今思。乙年略增涨，其退迅不迟。耕种民安居，更张无藉施。昨秋收复可，中丰歉实非。闾阎衣食足，老幼都安怡。信匪饰观瞻，气象那能欺。
出无逸斋门至泉宗庙之作
作者：弘历
朝代：清
体裁：五言律诗

泉宗近畅春，趁暇暂游巡。曲折溪田历，欣看积雪均。溯流源亦到，渐暖凌犹皴。却是园墙里，活波漾岸唇。
出畅春园由堤上至泉宗庙·其一
作者：弘历
朝代：清
体裁：七言绝句

万泉自建泉宗庙，每以询安趁便临。设教由来贵神道，溪田灌注利资深。
出畅春园由堤上至泉宗庙·其三
作者：弘历
朝代：清
体裁：七言绝句

祠旁颇复有亭台，到处泉源淙石隈。却喜春光似江国，花情树态照无埃。
出畅春园由堤上至泉宗庙·其二
作者：弘历
朝代：清
体裁：七言绝句

一道长堤几曲湾，红桃绿柳镜光间。插秧未到兴犁候，问景今朝好是閒。
出畅春园观稻遂至泉宗庙·其一
作者：弘历
朝代：清
体裁：七言绝句

清晓问安诣畅春，溪堂退食净无尘。畴咨敕政还馀暇，观稻因之步辇巡。
出畅春园观稻遂至泉宗庙·其三
作者：弘历
朝代：清
体裁：七言绝句

长堤五里夹溪町，欲穗秧苗过雨青。大似摄山山下路，柳围花绕向江宁。
出畅春园观稻遂至泉宗庙·其二
作者：弘历
朝代：清
体裁：七言绝句

鳞塍处处绿苗芃，踰月农功迥不同。所愿雨旸时此后，西成未到敢言丰。
出畅春园观稻遂至泉宗庙·其四
作者：弘历
朝代：清
体裁：七言绝句

庙洁神灵信有之，迩来泉盛雨还时。都缘稼穑关民命，吾祷宁因或有私。
出畅春园门往泉宗庙揽景杂咏·其一
作者：弘历
朝代：清
体裁：七言绝句

清晨敕政尚馀閒，咫尺泉宗试叩关。雪后不泥还不冻，轻舆真步玉虚间。
出畅春园门往泉宗庙揽景杂咏·其三
作者：弘历
朝代：清
体裁：七言绝句

堤行迤逦向南高，碧瓦红墙绿树韬。建闸蓄泉流注北，春明日下记空劳。
出畅春园门往泉宗庙揽景杂咏·其二
作者：弘历
朝代：清
体裁：七言绝句

鳞塍左右雪平铺，积素凝华致越殊。了识插秧时尚早，麦田润透逮犁扶。
出畅春园门往泉宗庙揽景杂咏·其四
作者：弘历
朝代：清
体裁：七言绝句

山桃春冷尚迟开，借助韶光有是哉。恰似栖霞寺傍路，一株柳树一株梅。
出畅春园门由堤上至泉宗庙揽景有作·其一
作者：弘历
朝代：清
体裁：七言绝句

畅春数里达泉宗，且止传餐问路从。堤上初春景何若，柳丝黄处带烟浓。
出畅春园门由堤上至泉宗庙揽景有作·其三
作者：弘历
朝代：清
体裁：七言绝句

长堤几曲似江郊，减从无须拂翠旓。底识今年春事早，山桃枝上已含苞。
出畅春园门由堤上至泉宗庙揽景有作·其二
作者：弘历
朝代：清
体裁：七言绝句

泉生新水注循涯，近远鳞塍一律皆。原是自南流北去，故知旧记属齐谐。
出畅春园门由堤上至泉宗庙揽景有作·其五
作者：弘历
朝代：清
体裁：七言绝句

既无尘复不生泥，隐隐遥峰列迤西。记得向年得句处，秣陵东郭跋骢嘶。
出畅春园门由堤上至泉宗庙揽景有作·其六
作者：弘历
朝代：清
体裁：七言绝句

崇祠种柏作阴浓，屏息升香致敬恭。春雪略沾欠优渥，更祈春雨利三农。
出畅春园门由堤上至泉宗庙揽景有作·其四
作者：弘历
朝代：清
体裁：七言绝句

凿湖积土遂成山，山色湖光映带间。袛以灌田费经理，岂缘问景事游攀。
出畅春园门自堤上至泉宗庙即景杂咏·其一
作者：弘历
朝代：清
体裁：七言绝句

清晓起居谒寿萱，遂乘几暇出园门。水田千罫都芃绿，多少殷心个里存。
出畅春园门自堤上至泉宗庙即景杂咏·其三
作者：弘历
朝代：清
体裁：七言绝句

沙堤宛转栽桃柳，春仲经斯花未开。茂叶长条忽尔许，流阴五月倏过哉。
出畅春园门自堤上至泉宗庙即景杂咏·其二
作者：弘历
朝代：清
体裁：七言绝句

暑雨全收快霁宜，豆苗稻穗曝秋曦。所经见固堪欣慰，未见还愁可若斯。
出畅春园门自堤上至泉宗庙即景杂咏·其四
作者：弘历
朝代：清
体裁：七言绝句

肩舆轻拂晓风凉，泉上祠无六里强。最是新秋澄爽气，暂教停跸赏烟光。
出畅春园门自堤上至泉宗庙杂咏·其一
作者：弘历
朝代：清
体裁：七言绝句

政务详裁无逸斋，馀閒未报午时牌。出园一揽泉宗胜，减从何须法驾排。
出畅春园门自堤上至泉宗庙杂咏·其三
作者：弘历
朝代：清
体裁：七言绝句

泉出万泉原泻北，石桥惟剩说巴沟。春明日下胥差记，安得高梁有逆流。
出畅春园门自堤上至泉宗庙杂咏·其二
作者：弘历
朝代：清
体裁：七言绝句

自南流水落鸣湍，停注溪田冻尚宽。未是灵台推步舛，候迟因闰致春寒。
出畅春园门自堤上至泉宗庙杂咏·其四
作者：弘历
朝代：清
体裁：七言绝句

灵源不冻玉泉同，五里而遥莅梵宫。颇有亭台各缀景，遂教散步自西东。
出畅春园门至泉宗庙即景杂咏四首·其一
作者：弘历
朝代：清
体裁：七言绝句

理政罢犹清暇馀，泉宗非远试游诸。溪田夹路足春水，桃柳风中度笋舆。
出畅春园门至泉宗庙即景杂咏四首·其三
作者：弘历
朝代：清
体裁：七言绝句

一带青山列若眉，几塍碧水漾舆帷。栖霞西往金陵路，有趣无尘故若斯。
出畅春园门至泉宗庙即景杂咏四首·其二
作者：弘历
朝代：清
体裁：七言绝句

稚绿才看笼嫩红，轻荑铺陌未成丛。韶光那是绝胜处，祗在含姚酿冶中。
出畅春园门至泉宗庙即景杂咏四首·其四
作者：弘历
朝代：清
体裁：七言绝句

蒲埒沙堤几曲沿，行无五里到当前。清泉白石依然好，笑我无端别二年。
出钱塘门由段桥至圣因即境近体二律·其一
作者：弘历
朝代：清
体裁：七言律诗

胜游清跸出钱塘，明圣标名果异常。细雨轻风媚湖景，红桃绿柳报春光。且迟画舫一帆正，徐跋烟堤五里强。即境颇常工属句，笑今搜索总茫茫。
出钱塘门由段桥至圣因即境近体二律·其二
作者：弘历
朝代：清
体裁：七言律诗

山环水复水环山，月地云居山水间。寺侧离宫临绝胜，春来驻跸寄几閒。玉兰却似迎人放，紫燕初看命侣还。千载拟留白苏句，其他赋咏总应删。
出闸墙至影湖楼·其一
作者：弘历
朝代：清
体裁：七言绝句

木兰六枻候池边，耐可空澄一漾船。讵是乘凉揽烟渚，却缘过雨阅溪田。
出闸墙至影湖楼·其三
作者：弘历
朝代：清
体裁：七言绝句

湖楼宛在镜中央，妙会山光与水光。数首清吟时八刻，玉河适可命归航。
出闸墙至影湖楼·其二
作者：弘历
朝代：清
体裁：七言绝句

闸口凭高下放舟，迅驱驰峻阪相侔。临清安福舻之迅，较此还赢十倍遒。
出阊门复游西山诸胜遂驻灵岩得十四韵
作者：弘历
朝代：清
体裁：五言排律

五日驻金阊，从民愿觐光。宁宜耽室静，非为揽山芳。日日徐鸣辔，依依近捧裳。睹兹亲切意，益廑养教方。城市过繁庶，村亭接短长。麦才吐穗绿，菜遍绽花黄。硎忆支公遁，泉临赵氏藏。岩葩争染绘，林鸟各调簧。春暖雪犹落，涧飞千尺强。法空螺自现，寺具四禅匡。小坐情何恋，一游兴足偿。范园便仍憩，吴馆近相望。拟宿三更月，聊成五字章。青莲如有问，来去两俱忘。
出阊门游寒山即景二首·其一
作者：弘历
朝代：清
体裁：五言律诗

清晓出阊门，轻阴凉变暄。递来将雨意，虑致碍春温。麦叶秀含润，菜花黄较繁。将兴耕作矣，爱听上农论。
出阊门游寒山即景二首·其二
作者：弘历
朝代：清
体裁：五言律诗

鸣鞭度庆桥，别墅见山椒。小憩支公阁，旋凭赵隐寮。竹虚原自密，花冶却非妖。欲畅青莲想，法螺喜不遥。
出阊门游支硎寒山诸胜即事杂咏·其一
作者：弘历
朝代：清
体裁：七言绝句

连日轻阴晓欲晴，缓驱珠勒出苏城。支公赵氏胥高蹈，胡独今朝太有情。
出阊门游支硎寒山诸胜即事杂咏·其三
作者：弘历
朝代：清
体裁：七言绝句

比栉高楼出巷衢，西郊野景信清殊。绿芃麦垄一千顷，无定烟光滟露珠。
出阊门游支硎寒山诸胜即事杂咏·其二
作者：弘历
朝代：清
体裁：七言绝句

阊门一带接枫桥，扑地闾阎十里遥。富矣教之教岂易，因情善导戒名邀。
出阊门游支硎寒山诸胜即事杂咏·其五
作者：弘历
朝代：清
体裁：七言绝句

鸣鞭迤逦到支硎，硎上流泉此重听。为问当年许元度，无迁停处孰迁停。
出阊门游支硎寒山诸胜即事杂咏·其六
作者：弘历
朝代：清
体裁：七言绝句

亭子刚过放鹤边，寒山别墅到依然。流阴稔冉三年矣，话别泠泠是石泉。
出阊门游支硎寒山诸胜即事杂咏·其四
作者：弘历
朝代：清
体裁：七言绝句

庆桥那畔水村连，绿竹红梅总净娟。自是三春真景物，那须先节划龙船。
出鹿柴口作
作者：弘历
朝代：清
体裁：七言律诗

围场因雨减三日，柴口当晨出九秋。诘武布恩行次第，畅心悦目戒淹留。漫怜入画杉松别，饱看如墉禾黍收。开八犹能乘骑射，堪称佳话荷天庥。
出鹿柴门
作者：弘历
朝代：清
体裁：七言律诗

西进令年向东出，伊逊仍此渡溪河。往还廿日才一霎，仲季金秋消几多。自是龙沙为户闼，底须鹿柴费遮罗。兴来欲问王摩诘，较尔辋川竟若何。
出鹿柴门
作者：弘历
朝代：清
体裁：七言律诗

门经鹿柴总肩舆，岁过古稀应是如。遵养因图理几政，自强宁祇在佃渔。篚筐率已大娱众，弓马原仍未废初。六十年来于此矣，静思一瞬阅居诸。
出鹿柴门作
作者：弘历
朝代：清
体裁：七言律诗

半月围期出柴门，康强清吉沐天恩。外藩亲近扈左右，家法殷勤示子孙。磬控而今多谨慎，俟儦如昔获频繁。赐筵颁赏依前例，景色南来日向温。
击壤歌题李公麟画
作者：弘历
朝代：清
体裁：古风

石渠所藏击壤图，云是成自公麟甫。虽无名字识岁月，要非他人所能者。白描弗藉施丹青，一一神情吐阿堵。或坐或立或旅行，嗑然其歌僛然舞。侻陋不复事威仪，虽有衣冠亦椎鲁。写尽不识不知情，作息重看唐代古。卷后跋者十一家，鄙哉都作颂声语。大禹泣辜时已然，此景后世安能睹。
函漪斋得句
作者：弘历
朝代：清
体裁：五言律诗

山右斯斋好，临湖倚碧峰。大开窗朗朗，俯挹水溶溶。可以澄尘虑，因之涌藻胸。那更劳陟巘，湿翠出云重。
凿冰
作者：弘历
朝代：清
体裁：五言律诗

今年春令冷，二月尚冰坚。司苑献勏劶，凿冰备舫船。厌之却弗御，亦以示无躔。设若嘉而赏，应思大不然。
凿冰放舟
作者：弘历
朝代：清
体裁：古风

春入湖心冰力弱，东风料峭何曾著。镜掩鸾光黯欲迷，璧剖羊脂分来薄。碌碌冰床声已收，中流迟放飞凫舟。零澌碎冻不可乱，亭台寂寞榜人愁。齐趁午晴呼什侣，曲钩利戟长柄杵。截方裁角片片莹，撑来仍向冰中贮。忽疑银浦泛琼珂，锦帆飞过太液波。不比凌人载周礼，还如汉使穷天河。凿冰已过二之日，匪纳謻门典何出。朝寒仍复结琉璃，侵晨工作冲严慄。吁嗟黄头效勤良可叹，瘃手皲足不忍看。自今欲戒游观兴，瑶编独对心神莹。
凿冰行
作者：弘历
朝代：清
体裁：古风

立春早斯解冻早，正月中旬冰已酥。湖内拖床不可碾，薄凌又复碍行舻。中人因之效其力，凿冰中流宽而直。夜寒朝仍冱片凝，聚众冲冲未休息。比及荡桨还觉艰，乱流�泽技毕殚。既欲博赏既惧罪，两皆无施笑且叹。昔曾禁之尔弗已，尔自取劳谁所使。设以小勤遂嘉之，献谄将更过于此。轻舆遵岸原堪行，岂必沙棠始畅情。为君难亦有易道，其易曰在心无营。心无营乃无恶爱，爱喜恶怒孰窥概。有事为荣古已然，亦奚足怪若人辈。
分别蠲免直隶历年缓征钱粮诗以志事
作者：弘历
朝代：清
体裁：七言律诗

巡方本以为民生，水旱宁无致缓征。怜彼黔黎亲切意，益兹历揽恫鳏情。或经或否分遥近，曰四曰三别重轻。晓布春云旋复散，悯哉焦土麦抽萌。
分鉴曲
作者：弘历
朝代：清
体裁：七言绝句

一曲因成两水澌，恰疑分鉴各东西。设如悟得同源处，可注庄生论物齐。
分鉴曲
作者：弘历
朝代：清
体裁：七言绝句

一曲湖光两鉴分，灵源不冻澈沄沄。逢之左右都澄照，小矣德言托戚欣。
分鉴曲
作者：弘历
朝代：清
体裁：五言绝句

一水分双鉴，长堤入渚烟。月波如可掬，掷向定依然。
分鉴曲
作者：弘历
朝代：清
体裁：五言律诗

一水分双镜，双鞋试一寻。閒行常惜步，兴至亦成吟。不设自他见，何妨妍丑临。新波涨几许，潋潋绿蒲深。
分鉴曲
作者：弘历
朝代：清
体裁：古风

一水疏双流，有似鉴体分。而实静照同，与物何疏亲。天光联淡荡，云影相氤氲。既无乐昌悲，奚事德言欣。因付不示形，还谢旃摩勤。
分鉴曲
作者：弘历
朝代：清
体裁：七言绝句

一片虚明成两鉴，曲因山浸作崖垠。恰如月印千江里，谁识其间分不分。
分鉴曲
作者：弘历
朝代：清
体裁：六言诗

夏仲林光犹媚，雨馀涨影未消。比似武夷一曲，登仙那藉虹桥。
分鉴曲
作者：弘历
朝代：清
体裁：五言律诗

山阴有佳处，一水鉴兮诸。去岁景如在，今年到乃初。光明心境澈，上下色空虚。扑鼻清香递，方知绽露蕖。
分鉴曲
作者：弘历
朝代：清
体裁：七言绝句

水隔崖垠畔两湖，鉴虽分矣照非殊。五灯如悟会元处，月印千江即此乎。
分鉴曲
作者：弘历
朝代：清
体裁：七言律诗

清滩远渚缭而萦，渌水随方鉴影呈。可识谷坑足天趣，那将离合系人情。月波潋滟金为色，风濑琤琮石有声。閒倚曲栏俯澄照，水精阙里息心旌。
分鉴曲
作者：弘历
朝代：清
体裁：古风

玉泉山之阳，天下实第一。小者不胜数，如珠吐波出。山左别为湖，岩窦淙乳溢。居然领众派，可与第一匹。几曲分鉴光，津逮北峰密。出墙原合流，玉河泻沕潏。是日游北峰，鉴曲历一律。形为镜影澄，声作琴声谧。大凡山之秀，必资水之泌。于兹论尝脔，溯源究天骘。
分鉴曲三首·其一
作者：弘历
朝代：清
体裁：七言绝句

第一泉淙祠下是，其馀无万汇成湖。总为趵突非垂瀑，分鉴名犹不大殊。
分鉴曲三首·其三
作者：弘历
朝代：清
体裁：七言绝句

溪亭峙柱俯波平，题额多年旧与名。一晌憩居得新会，鉴民之曲要当明。
分鉴曲三首·其二
作者：弘历
朝代：清
体裁：七言绝句

雨透时和惬寸衷，欲游山后路由东。小亭俯鉴清波净，愁慰依然自忖中。
分鉴曲题句
作者：弘历
朝代：清
体裁：古风

玉泉山左亦有泉，却与玉泉各分泻。其泉大小亦不一，汇为平湖东注也。东注出墙会玉河，墙内本自分高下。高者三闸以出之，分灌高田颇弗寡。下者别就五闸出，灌低未可搏跃假。分鉴之曲所以名，渠宁饮漱资吟把。迩来漏卮多就低，高者虑无涓滴洒。长此安穷将害农，是宜设计更张者。治河闻疏不闻壅，斯有事壅风牛马。壅漏原因疏其流，一带高田利耕野。
刈菱
作者：弘历
朝代：清
体裁：古风

莲菱均水卉，却分臧与否。花固菱远逊，实亦莲为美。御湖无不有，冯生滋塞水。浮蔓易繁延，菱胜莲倍蓰。无菱处莲佳，有菱处莲毁。是谓利小人，而足害君子。爰命净刈菱，毋碍莲濯绮。扶正以祛邪，或可通政理。
刘元起松亭鹤步
作者：弘历
朝代：清
体裁：七言绝句

乔松蜜竹草堂阴，独立空庭夜未深。莫谓个翁饶寂寞，伴消明月有仙禽。
刘原起岁朝图
作者：弘历
朝代：清
体裁：五言律诗

茅屋虽贫俭，也知度岁时。饶他一日乐，切我万民思。爆响寒声送，□㷒暖意披。桥头扶杖客，来督守除诗。
刘原起雪景
作者：弘历
朝代：清
体裁：七言绝句

窣堵云标白玉簪，良朋踏雪喜相寻。揖归竹院路犹远，相候奚僮冷不禁。
刘峨奏漕船仍当起存事诗以志慰
作者：弘历
朝代：清
体裁：古风

往年事起存，水弱为权计。今年事起存，水盛过顺利。衔尾到通多，转迟入仓暨。拨船来往应，却有不及势。因之督臣奏，原循减拨例。回空得早旋，可符向年事。向起存为愁，今起存为慰。凡经几筹画，此慰实艰致。而何别弊生，亦不辞义制。
刘度仿李成大寒林
作者：弘历
朝代：清
体裁：七言绝句

森矗乔枝意与寒，千林绿尽祗馀丹。引予诗兴于何所，驻马秋风对木兰。
刘度仿范宽雪景
作者：弘历
朝代：清
体裁：七言绝句

玉巘朱楼耸古林，灵源不冻落云深。善传北宋雄浑法，益引三冬渴望心。
刘智社
作者：弘历
朝代：清
体裁：古风

古社界燕齐，旧名存刘智。闻昔吕思诚，令蓨称循吏。五马巡民间，曾以行田至。均徭劝树畜，彰善与农器。吾党直在隐，李氏感兄弟。安得如斯人，郡县各一置。历久观厥成，无为而自治。
刘松年东山丝竹图·其一
作者：弘历
朝代：清
体裁：七言绝句

丘壑陶情岂浪游，何妨浮议任悠悠。新亭流汗沾衣后，始信平生有劣优。
刘松年东山丝竹图·其三
作者：弘历
朝代：清
体裁：七言绝句

千秋赌墅作名谈，安石宁徒声色耽。北埭已闻方召伯，西州还复恸羊昙。
刘松年东山丝竹图·其二
作者：弘历
朝代：清
体裁：七言绝句

觞咏东山丝竹随，四郊多垒讽羲之。若非肥水以奇胜，镇物风流亦底为。
刘松年老莱戏綵
作者：弘历
朝代：清
体裁：七言律诗

七十犹然奉二亲，一家乐事孰堪伦。故应写入南越纸，不负传将荆楚人。歌舞竛竮总儿态，趋蹡烂漫任天真。谁云敦礼师承近，私淑僧繇早契神。
刘珏织读图即用其韵
作者：弘历
朝代：清
体裁：七言绝句

柴扉深闭夜窗虚，暖藉重茅压敝庐。喜有一灯照织读，不须凿壁恼邻居。
刘贯道积雪图
作者：弘历
朝代：清
体裁：七言律诗

天公玉戏变山青，有妙精神无遁形。舣舫高人步莎径，捲帷幽士守梅瓶。别于访戴开生面，似以映孙怜苦暝。作者岂徒誇结搆，悟因一贯笔增灵。
刚甲行用旧作蕃甲行韵土尔扈特旧汗阿玉奇所用其曾孙亲王策伯克多尔济以为献因成是什
作者：弘历
朝代：清
体裁：古风

刚甲蕃甲骖靳辕，贲然来贡解累看。伊犁平曾歌蕃甲，兹咏刚甲后廿年。土尔扈特隔罗叉，慕化内向其心坚。山庄宴赉锡爵秩，雁臣岁觐来翩翻。优恤部众俾得所，作文纪事千秋传。至诚感恩无可献，献此刚甲藏由先。锁子连环实精致，介以明铁兜鍪骈。曩彼两大弗相下，跳去俄罗斯界边。驻牧额济勒之地，自统属如左右贤。昔时曾欲一致使，而俄罗斯以为患。挟我使人故绕道，遂令三阅寒暑延。岂料穷荒弗招致，即今归顺为我臣。即今归顺为我臣，昊苍锡佑蒙转旋。
创得斋
作者：弘历
朝代：清
体裁：五言律诗

东沼近堪俯，北山由此登。无妨且留憩，适觉惬吟凭。蝉试青林密，鱼沈绿水澄。今年实初至，云得创还应。
创得斋
作者：弘历
朝代：清
体裁：五言律诗

临溪新搆处，创得遂称斋。数典义因此，题檐例率皆。庭芜绿有意，峰樾润无涯。责实循名际，前朝雨作佳。
创得斋
作者：弘历
朝代：清
体裁：七言律诗

丽正门前送驾还，三朝留驻趁几閒。野桥几曲岩斋到，红日一窗木榻闲。旧得偶来即创得，夏山阅罢是秋山。壁题瞥眼廿年事，石火流阴默对间。
创得斋
作者：弘历
朝代：清
体裁：七言律诗

了知深谷有山房，策马西峰下夕阳。今岁初来即创得，昨秋熟处已将忘。鸟吟花笑自馀乐，月白风清无尽藏。婪热固欣宜晚稼，爱他嘉荫亦乘凉。
创得斋
作者：弘历
朝代：清
体裁：五言律诗

仲秋候觉凉，度岭向西阳。数武岩斋是，隔年别兴长。不频来即创，有所得应偿。历历壁间什，聊因验景光。
创得斋
作者：弘历
朝代：清
体裁：五言律诗

入山不见墅，到墅忽临山。依古松为幄，叠苍石作关。既深斯悦性，惟静可怡颜。阿那丹台表，容成想像间。
创得斋
作者：弘历
朝代：清
体裁：五言律诗

创得名虽久，斯来即创来。壁题八年阅，斋景一时陪。槐古叶相接，荷迟花未开。溪亭披晓爽，奏牍细批裁。
创得斋
作者：弘历
朝代：清
体裁：五言律诗

创得得三载，每来辄惬情。岩松作屏障，涧水奏竽笙。幽籁千般谡，夕阳一片明。奇观又始遇，觉未负斯名。
创得斋
作者：弘历
朝代：清
体裁：五言律诗

创得得来久，山清水复明。恰游今岁始，正值晓秋晴。孔席何曾暖，欧辞特有情。寻声径前去，觉亦称斯名。
创得斋
作者：弘历
朝代：清
体裁：七言绝句

创得得来许久时，隔年至即创之期。山庄仍复斯数典，笑我过知实未知。
创得斋
作者：弘历
朝代：清
体裁：七言律诗

创得由来此创成，山庄亦用此为名。不因数典翻推祖，设论居前合号兄。观物何曾有定象，喜新率可识常情。花芳未发知春入，乍听岩禽自在鸣。
创得斋
作者：弘历
朝代：清
体裁：七言律诗

向北行无半里遥，斋临北岸敞虚寮。云横雨竖正容与，峰影波光相荡摇。欲拟登山还小憩，谁云披暑此全消。今朝创得尤殊特，总为心田喜沃苗。
创得斋
作者：弘历
朝代：清
体裁：七言律诗

宛转轻舆向西北，山之深即水之源。隔松已看开云牖，拂荔还当入石门。今岁初来原创得，昨秋所咏已陈言。于斯不住流阴里，无碍寸田成性存。
创得斋
作者：弘历
朝代：清
体裁：七言绝句

山之复更水之涯，领要轩窗纳众奇。为不频来如创得，欣于始遇每如斯。
创得斋
作者：弘历
朝代：清
体裁：七言绝句

山庄创得此轮椎，藉问斯斋复始谁。一切名称都幻相，交芦堪悟即还离。
创得斋
作者：弘历
朝代：清
体裁：五言律诗

得创今非创，山间复水间。浸来澄影静，映去晓岚閒。名象合胥泯，筦倪定不悭。源头即景句，视此泻潺湲。
创得斋
作者：弘历
朝代：清
体裁：七言绝句

断手斋成已数年，额檐创得祗依然。未来过去胥权置，试问如何是现前。
创得斋
作者：弘历
朝代：清
体裁：古风

新搆之斋名创得，卌年以旧仍其称。每驻山庄此初至，何尝非创得延停。因悟一切形象者，名实胥幻无定恒。向来盼雨及畏雨，付浮云去碧霄清。欣兹创得祝久霁，与民同乐期西成。
创得斋
作者：弘历
朝代：清
体裁：七言绝句

新斋断手绿溪边，水态山容结揽全。理趣无穷神境迥，江毫供奉待搜研。
创得斋
作者：弘历
朝代：清
体裁：五言律诗

昼漏午方中，山蹊近可通。今年原创得，昔号岂徒空。坡草却增绿，岩枫尚待红。向来忧慰趣，飒尔付秋风。
创得斋
作者：弘历
朝代：清
体裁：七言绝句

晓凉邂逅坐池斋，树已捎檐芜上阶。今岁初来即创得，却思为尔底称佳。
创得斋
作者：弘历
朝代：清
体裁：五言律诗

松下石门僻，岩端柏栋深。初来即创得，触目总怡心。山静有馀趣，秋云无定阴。经年弹指顷，应与畅幽寻。
创得斋
作者：弘历
朝代：清
体裁：七言绝句

松有清音泉有冷，天无点翳地无埃。始看秋景新如许，也是今朝创得来。
创得斋
作者：弘历
朝代：清
体裁：七言律诗

永恬居更向西行，冈路威纡最有情。几转石溪淙细瀑，千嶂峰树晃新晴。蝶寻露蕊常翻影，鹿食秋苹欲试声。驻跸山庄将两月，创来得句副其名。
创得斋
作者：弘历
朝代：清
体裁：七言律诗

石径崎岖渐入深，山斋松下面前临。不尘雅契俯仰视，以静为缘悦可心。此日创来即创得，客秋何去作何寻。昨朝渥雨欣新霁，丛樾犹馀滴露音。
创得斋
作者：弘历
朝代：清
体裁：古风

结念登北峰，由南而渐北。溪斋北岸上，既临因憩息。轩窗如有待，门径原所识。庭松亦作鳞，盘盘绿阴织。云得则已久，云创或类饰。旋思旧题额，那能为屡易。忽见一莲开，斯岂非创得。
创得斋
作者：弘历
朝代：清
体裁：七言律诗

谷抱山环互吐吞，入深佳境越堪论。细琴听以度云栈，浓盖张而进石门。多有陈言泐閒壁，那无新兴引高轩。古希过又八旬至，创得孰非天地恩。
创得斋
作者：弘历
朝代：清
体裁：古风

遵溪西北上，一谷沿崔嵬。谷穷稍屹□，细径松门开。拾级登石磴，萧然宛到斋。适值晴景佳，峭茜青葱排。朗照无定中，而有清风来。画家弗能绘，斯即创得哉。
创得斋·其一
作者：弘历
朝代：清
体裁：七言绝句

两峰夹路极崔嵬，一月馀兹始到来。斋与秋光皆创得，可能不为小徘徊。
创得斋·其一
作者：弘历
朝代：清
体裁：七言绝句

石溪往往响流泉，泉尽峰回门面前。谁谓山斋得已久，今朝又创岂非然。
创得斋·其三
作者：弘历
朝代：清
体裁：七言绝句

涧叶岩柯翠润披，新红一点最高枝。拈毫触目皆新会，却是常年得句时。
创得斋·其二
作者：弘历
朝代：清
体裁：七言绝句

谷缪山萦不易穷，永恬已占半途中。退而弗进实自画，率可悟夫为学工。
创得斋·其二
作者：弘历
朝代：清
体裁：七言绝句

高下岩松翠荫笼，后凋不改镇童童。于斯漫拟得非创，亦有新青鬣与鬉。
创得斋作歌
作者：弘历
朝代：清
体裁：古风

翠重青逻相萦纠，尺寸殊观蔽林阜。石泉可听不见形，山岚欲把还盈手。丹梯宛转历百层，涧桥过处豁崖口。乔松之下见书斋，创得非创得斯久。仆人攀陟无乃劳，坐以抚帖听憩取。欲闻花馥近临阶，为纳风凉敞开牖。好鸟选树缓缓鸣，驯兽遵蹊款款走。委宛窈窕廓而深，由来是我藏诗薮。
创得斋六韵
作者：弘历
朝代：清
体裁：五言排律

肩舆入山径，喜静不言长。曲彴泉鸣隐，深林风度凉。便因排石户，聊与憩松堂。碧宇流云活，青枫过雨香。今来实创得，昔去合相忘。却笑馀结习，閒中摘句忙。
创得斋即事
作者：弘历
朝代：清
体裁：古风

寻栈下玉峰，降自较升易。以此絜矩之，万事皆可譬。贫者望富难，富每忽贫致。少而老一瞥，老还少那遂。到斋更有会，甲戌额两字。题名本无心，孰知佳兆示。准部及回疆，金川台湾地。缅甸与安南，归顺前后至。即今廓尔喀，叩贡加恩暨。凡此胥创得，十全近著记。回思匪予功，额手邀天赐。溪斋与有荣，顾名爰思义。戒满有良言，敬惕兼惭愧。
创得斋即景
作者：弘历
朝代：清
体裁：古风

山径净无尘，林关飒有爽。我心与之然，岩斋识清访。创得固旧名，今岁初来傥。虽迟立秋节，满目金�象。涧叶与岩枝，露润曦光朗。拈毫吟即景，五字高岑想。
创得斋口号
作者：弘历
朝代：清
体裁：五言绝句

树已过檐端，荷将怯水寒。谁云非创得，秋景此初看。